«Фақат Ўзбекистонда эмас, бутун дунёда» – «Ўзёғмойсаноат» вакили ёғ нархи ошганига изоҳ берди\n«Ўзёғмойсаноат» уюшмаси бошқарув раиси ўринбосари Aҳрор Aбдураҳимов ўсимлик мойи нархи кўтарилиши сабаблари ҳақида маълум қилди.\nМаълум қилинишича, Ўзбекистонда аҳоли ёғ-мой истеъмолининг 60 фоизи ички ишлаб чиқаришдан қондирилаётгани, истеъмолнинг 35-40 фоиз четдан, хусусан, Россия Федерациясидан, қисман Қозоғистондан келадиган тайёр импорт мойи ташкил қилади.\nТаҳлилларга кўра, август ойида жаҳонда 1 тонна ўсимлик мойи нархи 750-800 долларни ташкил этган. Сентябрь ойи ўрталарида эса 1 тонна ўсимлик мойи нархи 875 долларга тенг бўлган.\n«Бунинг биринчи сабаби Роcсияда ўтган йилга нисбатан бу йил кунгабоқар уруғи ҳосили 15-18 фоизгача кам. Яъни 2019 йилда қарийб 15 миллион тоннадан кўп хом ашё етиштирилган бўлса, бу йил 11,5 миллион тонна жамғариш режалаштириляпти. Ўсимлик мойи танқислиги фақат Ўзбекистонда эмас, балки бутун дунёда нарх ошишига сабаб бўляпти», деди Aҳрор Aбдураҳимов озиқ-овқат маҳсулотларининг бозордаги нархи таҳлилига бағишлаб АОКАда ўтказилган матбуот анжуманида.\nҚайд этилишича, биржада пахта мойининг бир тоннаси 9,5 миллион сўмдан 11 миллионгача бўлмоқда.\nРаис ўринбосарининг маълум қилишича, бугунги кунда Ўзбекистонда 40дан ортиқ соҳага ихтисослашган корхона мавжуд бўлиб, ҳозирча улардан 7-8таси ишга тушган.\n«Қолган корхоналар ҳам максимал ишласа, маҳсулот кўпайган сари нарх тушиб боради», деди у.\nТадбир давомида 2020 йилда Ўзбекистонда қанча ўсимлик мойи ишлаб чиқарилиши режалаштирилгани ҳақида маълумот берилди.\nAҳрор Aбдураҳимовнинг маълум қилишича, санитария қоидалари меъёрларига асосан киши бошига 1 йилда 9,1 килограмм ўсимлик мойи истеъмоли белгилаб берилган.\nЎзбекистонда тахминан 320-330 минг тонна ўсимлик мойи аҳоли истеъмоли учун йўналтирилади. Қолган қисми чуқур қайта ишланиб, ундан хом ашёни ювувчи воситалар, спрей, сариёғлар, пахта ёғи ишлаб чиқарилади.\n«Демак, шартли 9 ой давомида январь-сентябрь ойларида республика бўйича 181 минг тонна ўсимлик мойи ишлаб чиқарилди. Aҳоли истеъмолини тўлақонли қондириш учун 170 мингга яқин тайёр ўсимлик мойи импорти амалга оширилди.\nШу билан бирга, уюшма тизимидаги корхоналар томонидан аҳолининг ўсимлик мойига бўлган талабини қондириш мақсадида ҳар бир ҳудуд кесимида мойли экинларни етиштириш тизими йўлга қўйиб келинмоқда. Бу йил 6 минг гектар майдонда мойли экинлар экилиб, улардан 77 минг тоннадан ортиқ ҳосил жамғариш режалаштириляпти», деди Aбдураҳимов.\nҚайд этилишича, жамғарилган ҳосилни тўлақонли сифатли қайта ишлаб, 16 минг тонна қўшимча ёғ ҳамда 46 минг тонна ем маҳсулотлари ишлаб чиқариш режалаштирилган.


Саида Мирзиёева: «Амалга оширилиши керак бўлган ишлар жуда кўп» » Ўзбекистон янгиликлари – Zamin.uz\n15 апрель 2019, 23:46\nФото: Саида Мирзиёева / Instagram\nЎзбекистон Президенти Администрацияси ҳузуридаги Ахборот ва оммавий коммуникациялар агентлиги директорининг янги ўринбосари Саида Мирзиёева Агентликда ўтган биринчи иш куни ҳақида ижтимоий тармоқдаги саҳифасида сўзлаб берди.\n«Бугун Президент Администрацияси ҳузуридаги Ахборот ва оммавий коммуникациялар агентлигидаги биринчи иш куним. Янги жамоа, мутахассислар билан танишдим, олдимизга қўйилган вазифалар юзасидан ўзаро фикр алмашдик.\nАмалга оширилиши керак бўлган ишлар жуда кўп. Муаммолар ҳам етарлича. Уларни ҳал қилиш тинимсиз меҳнат талаб этади. Зиммамиздаги бу вазифаларни Агентликнинг кучли жамоаси билан биргаликда ва ҳамжиҳатликда уддалаймиз, деб ишонаман», — деб ёзади Мирзиёева.\nЯнгиликлар » Жамият » Саида Мирзиёева: «Амалга оширилиши керак бўлган ишлар жуда кўп»\n17:35 Зироат Мирзиёева Туркиянинг биринчи хоними билан учрашди (фото)\n22:19 Президентимизнинг оиласи билан танишинг (Батафсил)


Японияда навбатдаги қатл ҳукми ижро этилди\n09:00 / 11.11.2016\nФото: © Flickr/ foooomio\nЯпонияда 11 ноябрда қатл ҳукми ижро этилди, деб хабар бермоқда NHK телекомпанияси.\nКэнъити Тадзири исмли судланувчи ўғирликни амалга ошириш мақсадида 2 одамни ўлдиргани учун ўлим жазосига маҳкум қилинган бўлган. Бу қатл Синдзо Абэ 2012 йилда мамлакат бош вазири лавозимига киришгач, ижро этилган 10-қатл бўлди. Ҳаммаси бўлиб 4 йил ичида 17 киши қатл этилган.\nҲозирда Японияда 130 га яқин маҳбус ўлим жазосини кутмоқда. Одатга кўра, қатл ҳукмлари дарҳол ижро этилмай, суд ҳукмидан бир неча йил ўтиб амалга оширилади.\nХалқаро ҳуқуқни ҳимоя қилиш ташкилотлари бу жазо ғайриинсонийлигини айтиб, Японияни уни бекор қилишга чақирмоқда. Маҳбус қатл этилишини йиллаб кутиши мумкин, бироқ унинг ижро этилишини у ижро этиладиган кун эрталабгина билади. Японияда ўлим жазоси осиш орқали ижро этилади. Жамоатчилик фикри сўровномаларига кўра, мамлакатнинг аксарият қисми, яъни 85 фоизи ўлим жазосини қўллаб-қувватлайди.\nЯпония ўлим жазоси


«Uzbek Tigers» рақиби «Cоlombia Heraicos»га имконият қолдирмади. Шунқор ва Маҳмуддан нокаут!\n«Uzbek Tigers» рақиби «Cоlombia Heraicos»га имконият...\n01.03.2018 21:41 0 616\nБугун «Uzbek Tigers» жамоаси WSB VIII мавсум гуруҳ босқичи 3-турида Колумбиянинг «Cоlombia Heraicos» жамоасига қарши рингга кўтарилди.\nМазкур беллашувларда 52, 60, 69, 81 килограммгача ва 91 кг.дан ортиқ вазн тоифасидаги боксчилар рингга чиқишди.\nРингга биринчи бўлиб кўтарилган ёш боксчимиз Худойназар Файзов рақиби Кейбар Авилага имкониятни бой бериб қўйди. Аммо жамоадошлари унинг бу мағлубиятини деярли йўққа чиқардилар.\nХудойназардан сўнг рингга кўтарилган 60 кг вазн тоифасидаги шунқор боксчимиз Шунқор Абдурасулов рақиби Дуван Зулетага имконият қолдирмади. Қошлари ёрилган колумбиялик боксчи учинчи раунддан сўнг таслим бўлди. Аниқроғи, рақиб боксчининг мураббийлари оқ сочиқ ташлаб, Зулета жангни давом эттира олмаслигини маълум қилишди.\nШунқорнинг бу ғалабасидан руҳланган яна бир боксчимиз Маҳмуд Гаипов ҳам рақибини нокаут билан мағлуб этди. Александр Ранхел Маҳмуднинг зарбаларига дош бера олмади ва юртдошимиз техник нокаут билан ғалаба қозонди.\n81 кг вазн тоифасида эса Риодаги Олимпия ўйинлари ва Гамбургда ўтган ЖЧда совриндор бўлган Бектемир Мелиқўзиев Диего Мотоага қарши рингга кўтарилди. Жанг ҳамюртимизнинг устунлигида ўтди ва ҳакамлар бир овоздан Мелиқўзиевнинг ғалабасини қайд этишди.\nЭнг оғир вазн тоифасида эса Баҳодир Жалолов Кристиан Салкьедо билан жанг олиб борди. Мазкур беллашувда Баҳодир рақибига ҳеч қандай имконият қолдирмади ва «Uzbek Tigers»га бугунги жанг кечасидаги тўртинчи ғалабани тортиқ этди.\nбокс «Uzbek Tigers»\nСпорт 17/02, 16:39\nМОҚ: «Uzbek Tigers» фаолияти тўхтатилмайди»\nСпорт 27/02, 13:11\n«Uzbek Tigers» кубалик боксчилардан реванш ололадими?\nСпорт 27/02, 20:19\nШаҳобиддин Зоиров «Uzbek Tigers» ҳисобига иккинчи ғалабани келтирди


19:47 / 02.11.2015\nГульзада Акбалина ўша пайтда икки боласи билан ёлғиз уйда эди, турмуш ўртоғи иш юзасидан шаҳарда эди, деб ёзади “Диапазон”.\nУ синглисининг тўйига тайёргарлик қилаётган эди. Кечга келиб, Гульзаданинг аҳволи оғирлашди: бошида қаттиқ оғриқ турди ва ҳушидан кетди. Яқинлари “тез ёрдам” чақиришди. Аёлни туман шифохонасига элтишди.\n“Тонг саҳарда туман шифохонасига ётқизилган беморнинг аҳволдан бохабар бўлиш учун бизни у ерга элтишди. Бошида биз ҳомиладорликка оид тутқаноқ деб ўйлаган эдик. Кейин маълум бўлдики, бемор мияга қон қуйилиши оқибатида шифохонага ётқизилган экан. Биз уни дарров шаҳар шифохонасига ётқизишга қарор қилдик”, – деди вилоят акушер-гинекологи Жулдыз Оралбаева.\nБўлиб ўтган операция муваффақиятли ўтди ва унга кўз ёришига рухсат берилди. Барча керакли чоралар кўрилди ва онадан туғилган қизалоқ соғлом дунёга келди.


Бизни тоғлар бирлаштирди – Yoshlar ovozi\nБизни тоғлар бирлаштирди\n16.07.2018 Yoshlar ovozi\nЗомин тоғлари сари йўлимиз туя ўркачларини эслатувчи қир-адирлардан бошланди. Ёз қуёшининг нурларида бу кенгликлар манзараси янада аниқ ва равшан кўринади. Атрофга қанча назар солма, бирор салқин гўша ёки дарахт сояси учрамайди. Сукутга чўмган борлиқ гўё асрлар ҳикматини ўзида жамлаган донишманд мисол автобус ойнасидан ҳайрат билан тикилган ёш қаламкашларнинг савол беришини кутаётгандек…\nТепага юқорилаганимиз сари атрофдаги манзара ўзгариб боради. Йўлимиздан нураб бораётган зангори қоялар, ажабтовур тошу харсанглар чиқади. Табиат ранглари қуюқлашиб, яшилликка чўмиб бораётганини сезаман. Сой бўйига етганимизда бизни салқинликка чўмган боғу роғлар қаршилади. Зоминнинг машҳур арчалари қаддини ростлаган баҳодирлар каби тоғ ёнбағирларидан кузатиб турарди. Узоқда қорли чўққилар, қуюқ ўрмонзорлар кўринарди.\nЁнимда ўтирган чирчиқлик ёш ижодкор Динора ҳам бу гўзал манзараларни ҳайрат билан томоша қилади. Семинарда биринчи бор иштирок этаётган барча тенгдошлари сингари унинг нигоҳларида ҳам ҳаяжон бор. Қизиғи, шеър ёзишга ҳавасманд шундай синглим билан бир шаҳарда яшар эканмиз-у, бир-биримизни танимас эканмиз. Шунгами, йўл бўйи деярли суҳбатлашганимиз йўқ. Майли, ҳали бунга вақт бўлади. Семинар кунлари Динора билан яқиндан танишиб, қўлимдан келганча ёрдам бериш истагини кўнглимга тугиб қўйдим. У шеърият йўналишида, мен эса, бадиий публицистикадаман. Ўриклисойнинг шўх сойлари бизни дўстлаштиришига ишонардим.\nЗоминга янги кун баланд тоғларни ошиб, яшил арчазорлар узра қуйилиб киради… Бутун борлиқни забт этишга ошиққан ёруғлик лашкари мисол заррин яловларини ҳилпиратганча кенг уфқда саф тортиб киради… Тошли қалъаларни ишғол этиб, шарқироқ сувларда чанқоғини қондириш ниятида Ўриклисойга тушадию, яна юксакка интилади, бепоён кенгликлар сари ошиқади…\nКечагина танишган янги дўстларим даврасида бу гўзал манзарани томоша қиларканман, беихтиёр устоз Миртемирнинг “…Ёруғлик юрти бу, тонг ўлкаси бу” деган мисраси ёдимга тушади. Балки янги кун билан бирга, миллий адабиётимиз истиқболи ҳам шу тоғлар бағридан бошланар… Бадиий ижодга, адабиётга ихлосмандлик ҳам чексиз зиё аслида. Бу қудратли куч олис ва яқиндаги қалбларни забт этишга, уларни бирлаштиришга қодир.\nСеминарда иштирок этиш учун юртимизнинг турли ҳудудларидан келган истеъдодли ёшларнинг кўпчилиги билан биринчи марта кўришаётган бўлсак-да, бир-биримизни аввалдан танийдиган қадрдон дўстларга ўхшардик. Ўртамизда ҳамфикрлик, ўй ва қарашларимизда уйғунлик бор эди. Аслида биз аллақачон ижодий ишларимиз орқали танишишга улгурганмиз.\nМисол учун, Махсума Оққўзиеванинг ҳикояларини матбуот нашрларида кўпдан бери ўқиб келаман, лекин бу қиз билан қўшни таҳририятларда ишлашимизни билмас эканман. Ҳикояларига қўшилиб ўзи ҳам анча улғайиб қолган Мадина Холбоева билан Сирдарёда танишганмиз. “Алишер Навоий ва қорақалпоқ адабиёти” мавзуида илмий иш қилишни мақсад қилган берунийлик Анвар Алламберганов тошкентлик ёш санъатшунос Шоҳрух Абдурасуловнинг мақолаларини мунтазам кузатиб боради. Қашқадарёлик умидли драматург Азизбек Қурбоновнинг “Бахт фариштаси” пьесаси Жиззах қўғирчоқ театрида саҳналаштирилиб, томошабинлар эътиборига тушган. Сурхондарёлик шоир Насрулло Эргашевнинг Ёшлар иттифоқи ҳомийлигида нашр этилган “Иккимиздан қолсин аланга” номли биринчи шеърий китобини бухоролик навқирон журналист Шавкат Бобожонов деярли ёддан билади. Наманганлик Орифжон Одиловнинг ижтимоий тармоқлардаги танқидий чиқишларини эса, семинар иштирокчиларининг аксарияти кузатиб бораркан…\nРостини айтсам, баъзида ҳатто катта шаҳарда ҳам сени тушунадиган, ижодий ишларингга баҳо бера оладиган тенгдошларни топиш қийин туюлади. Лекин Ўриклисойда ана шундай хайрихоҳ ёшларни учратдим. Улар билан табиат қўйнида эркин мулоқот қилиш мумкинлиги адабий гурунгларимиз, суҳбату мушоираларимизга ўзгача шукуҳ бағишлади. Зоминда сониялар дақиқалардек тез ўтди, шаршара сувлари каби жўшқин ва мусаффо оҳангларга йўғрилди. Янги шеърлар, қатра ва ҳикоялар битилди, қўшиқлар куйланди… Устозларнинг қимматли сабоқлари, дўстона суҳбатлар ёшларга илҳом бағишлаб, маҳоратини чархлади.\nҚизиғи, ёшларга маслаҳат бериб, ўз тажрибалари билан ўртоқлашган ижодкорларнинг кўпчилиги қачонлардир Зомин семинарида худди биз сингари иштирок этганини энтикиб хотирлади. Улар сўзлаб берган воқеалар, кечинма ва таассуротлар ҳам бизникига жуда ўхшаш экан.\nАҳмаджон Мелибоев кўпни кўрган маҳоратли журналист, ёзувчи ва муҳаррир. Матбуот саҳифаларида эълон қилинган публицистик материаллари, мақола ва чиқишларини кўп ўқиганмиз. Унга ҳавас қилиб қўлимизга қалам олган пайтлар ҳам бўлган. Бадиий публицистика шўъбасида кечган сабоқлар чоғида биз Аҳмаджон акани ёшларни севувчи теран нигоҳли педагог сифатида ҳам кашф этдик. Устоз барча ишларимизни диққат билан ўқиб чиқиб, ютуқ ва камчиликларимиз, бадиий публицистиканинг моҳияти, унинг ўзига хос жиҳатларини шундай аниқлик билан тушунтириб бердики, гўё Журналистика ва оммавий коммуникациялар университети талабаларига айланиб қолдик. Аҳмаджон ака таъкидлаганидек, публицистик асарлар ёзиш учун кенг доирадаги ижодкор бўлиш лозим. Публицист худди ёзувчидек теран фикрлаши, шоир сингари нозик туйғулар, кечинмаларни ифодалай билиши зарур. Шунингдек, у кузатувчан бўлиши, атрофида юз бераётган воқеаларга теран нигоҳ билан назар солиши даркор.\nШўъбамизда қизғин жараён кечаётганига қарамай, бошқа шийпонларга кўз қиримни ташлаб қўярдим. Ахир, Динора билан ҳали ҳам дўстлашганимиз йўқ. Мана, семинарнинг иккинчи куни ҳам ўтяптики, акаларча эътибор билан берган бир-икки саволимга жавоб қайтарганини ҳисобга олмаганда, кўнгилдан суҳбатлашиш имкони бўлмади…\nИжодий машғулотлар тугаб, тушликка кетишга шайланиб турганимизда, сой устидаги кўприкдан шошиб ўтаётган бир қиз кўринди. У Динорага жуда ўхшарди. Сочлари худди уникидек йиғилган, қадамлари шахдам. Шу пайт қўлидаги хатжилддан бир қоғоз учиб тушди. Қиз буни сезмай йўлида давом этаверди. Тезда бориб қоғозни ердан олдим. Унда шеърий сатрлар битилган эди. Фурсатни бой бермай, шеър эгасининг ортидан эргашдим. Йўлни қисқартириш учун сойдаги харсангтошлардан сакраб ўтиб қизнинг шундоққина рўпарасидан чиқдим… Афсуски, адашибман. У Диноранинг хонадоши Гулноза экан. Ноқулай аҳволда қоғозни қўлига тутқаздиму, орқага қайтдим. Аммо Динора билан кўришиш истаги қалбимни тарк этмади.\nЗомин семинарининг сўнгги куни ҳайрату ҳаяжонларга бой бўлди. Тақдирлаш маросими гўзал мушоирага, куй ва қўшиқларга уланди. Сертификатларини қўлида ушлаганча бир-бирини табриклаётган тенгдошларимнинг кўзлари қувончга тўла, ижодий анжуман уларнинг ҳаётидаги унутилмас воқеага айлангани сезилиб турарди.\nАслини олганда, бу семинар ижодий сабоқларнинг муқаддимаси холос. Устозлар таъкидлаганидек, бизни олдинда ҳали кўп синовлар, изланишлар кутмоқда. Муҳими, бу йўлда ёлғиз эмаслигимизни, сафимизда кўплаб истеъдодли ёшлар, ижодимизга бефарқ бўлмаган устозлар борлигини кўрдик. Ўриклисой кўнгиллари ва мақсадлари яқин бўлган ана шу ёшларни бирлаштирди. Семинар якунлангач, биз хайрлашмадик, аксинча, яна учрашишга, янги ижодий режалар тузиб, доимо фикр алмашиб туришга келишиб олдик.\nТез орада Тошкентга йўл олишимизни билсам-да, бу гўзал гўшадан кетгим келмасди. Қизғин суҳбатлар, мушоиралар кечган сой бўйларига яна бир бор назар солдим. Тошдан-тошга урилиб, илдамлаётган сув каби биз ҳам бу ажиб масканни тарк этмоқдамиз. Кўнглимда амалга ошмаган биргина ният қолган. Балки энди кеч бўлгандир. Тақдирга тан берганча, семинар иштирокчиларини олиб кетишга келган автобуслар томон йўл олдим.\nБироз кеч қолибман. Кўпчилик ёшлар ўз ўрнини эгаллаб бўлган. Биринчи автобус тўлган, иккинчисида ҳамма жойлар банд. Ниҳоят, учинчи автобусга чиққанимда орқада биргина бўш жой қолганини кўрдим. Яхшилаб қарасам, қўшни ўриндиқда Динора ўтирибди. Суюниб кетдим. Диноранинг ҳам юзига самимий табассум югурди. Биз биринчи бор танишаётган семинар иштирокчилари сингари ҳаяжон билан кўришдик. Мароқли суҳбатга берилдик… Бизнинг дўстлигимиз мана шу Зомин тоғларидан, яшил арчазорлар ифорига чулғанган шаршара ва сойлар бағридан бошланди…\nЭлектрон олам одами ёхуд руҳиятсиз дунё\nБелорус қалби ўзбек учун очиқ\nKelajak sari yo‘l\n← Увоғи ҳам нон\nМактаб очмоқчиман — дейди маҳоратли ёш спортчи Жамшид Ҳайитов →\nGoogle haqida siz bilmagan qiziqarli faktlar (53 849)\nPullar haqida qiziqarli 7 fakt (49 541)\nТИВ Консуллик бошқармаси Москва вилоятидаги ёнғин ҳақида маълумот берди (18 442)\nИшлайдиган онанинг 4 афзаллиги (7 101)\nИмтиёзли кредит ҳақида 7 маълумот (5 029)\nСамода янги йил арчаси (3 866)


Худди КИНОДАГИДЕК БЎЛСА... - “Китоб дунёси” газетаси сайти\nХудди КИНОДАГИДЕК БЎЛСА...\nҚамоқхонамизда Ғолиб деган назоратчи ишларди. Уззукун ойнага қараб қизғиш-қўнғир жингалак соч-ларини силлиқлаб тарагани-тараган эди. Толиққан афти ангорини кўрган одам уни консерватория талабаси дерди.\nЎз навбатида мен ҳам «Китоб ўқиш ўрнига қимор ўйнайми ёки пичоқбозлик қилайми?» деб сўраганимда, у ўйланиб қолди.\n— Наҳотки биз ҳам одам бўлсак? — деди у кунлардан бир куни. — Қандайдир ўттиз беш лира маошни деб бир ойлаб турмадан чиқмаймиз. Сизлардан нима фарқимиз бор? Бу ерга ўз ихтиёримиз билан келганмиз. Шу, холос.\n— Муҳаббат... — дерди у кўпинча. — Кинолардагина бўладиган самовий ишқ... Ўй-фикрларимни кўзларимдан уқиб оладиган севгилим бўлишини истайман. Биз сўз билан эмас, нигоҳларимиз билан суҳбатлашган бўлардик. Уйимиз ҳам бўларди: икки-уч хонали, бундан ортиғи керак эмас... Уйимиз ола-ғовур шаҳарда эмас, денгиз бўйидаги ўрмонда бўлишини хоҳлардим, машиналар ва радио шов-қинларидан олисда. Узоқ қиш тунлари соҳилга тўлқинлар урилиб, бўрон дарахтларни юлқилаб, ўрмондан бўриларнинг увиллаши эшитилганда, севгилим пинжимга тиқилиб: «Ғолиб, қўрқиб кетяпман...» деган бўларди. Кейин ўғлимиз туғилади, сочлари жингалак ва малла, кўккўз, дўмбоқ чақалоқ. Худди кинодагидек...\n— Кейин... Суюклигим вафот этади... Ўз қўлларим билан гўр кавлаб, уни тупроққа қўярдим ва ўзим ҳам ўлардим!\nШундай кунларнинг бирида Ғолиб мендан китоб сўради. Самовий ишқ-муҳаббат ҳамда доно фикрлар ёзилганидан, деди у. Бунақаси менда йўқ эди. Ошналаримнинг биттасидан «Камелияга бурканган хоним» ни сўраб олиб бердим. Эртаси куни Ғолиб кўзлари қизариб келди. Туни билан ухламабди.\n— Ишонасанми, — деди у, — Маргаритага ачиниб, узоқ йиғладим, тонггача мижжа қоқмадим... Ё Раббий, нақадар кучли, нақадар фусункор сўзлар-а! Ҳар бир китобда янги Маргаритани топмоқчиман... Арман Дювал-чи?!.. Унга ўхшашни исташимни ўзинг биласан-ку.\n— Ўқи, биласан!\n— Кейинроқ билиб оласан, — деб жавоб берди у ва овози қалтираб сўради: — Хўш, қалай? Таъсирли чиқибдими?\nУ шундайин мўлтираб қарадики, тўғрисини айтсам, руҳини туширгим келмади. Йўқса у мендан таъсирлироқ хат ёзиб беришимни илтимос қилган бўлар, бу эса қўлимдан келмасди. Мактуб ёмон эмас, дедим. Аввалбошда у мени ҳазиллашяпти деб ўйлади, кейин эса ишониб, ўзида йўқ хурсанд бўлиб чиқиб кетди.\nСевги хатинг ажойиб кўклам кунларидан бирида қўлимга келиб тушди ва бундан бошим кўкка етди. Бироқ сен китоблардагидек ёзибсан. Мен бунақанги сўзларни тушунмайман. Кўнгил кўнгилдан сув ичади. Агар сен мени севсанг, демак, мен ҳам сени севаман. Агар мен сенинг маҳбубанг бўлсам, сен ҳам менинг ёримсан...»\n«Озодликда ҳеч кимим йўқ. Қачон қарама оч юраман. Қуруқ нон-сувни бир ўтиришда паққос тушириб қўяман. Муддатим тугашига қирқ кун қолди. Агар сен мени чиндан севсанг, менга бир парча совун ва икки буханка нон бериб юбор, озодликка чиққанимдан сўнг суришиб кетамиз».\n— Бунисига нима дейсан? — сўради Ғолиб. — Ёқдими? Мен унга илоҳий ишқ ҳақида ёзсаму, у бўлса қаёқдаги йўқ совуну, нонни гапиради...\n— Шулар ҳам аёлми? Молдан фарқи йўқ!\nУнинг ноҳақ эканлигини узоқ тушунтиришимга тўғри келди. Деворга термилганча, аҳён-аҳёнда хўрсиниб қўйиб, гапларимдан биз маҳбуслар ҳаётида совун ва ноннинг нақадар катта аҳамиятга эга эканлигини уқиб олишга уринди.\n— Мен унга бир бўлак совун ва икки буханка нон бериб юбордим, — деди Ғолиб астагина.\nТез орада аёлни озодликка чиқаришди. У ёшгина дуркун жувон эди; ўн тўрт ёшлигида мажбурлаб эрга беришган экан, ўн бешга тўлганда эса хиёнати учун эри уйдан ҳайдаб солибди ва охир-оқибат уч ойга қамалибди.


«Биз иштаҳамизни йўқотмадик». ОТP Bank вакили — Ўзбекистон бозорига кириш ҳақида – Газета.uz\n«Биз иштаҳамизни йўқотмадик». ОТP Bank вакили — Ўзбекистон бозорига кириш ҳақида\nОТP Bank «Ипотека-банк» нинг давлат улушини сотиб олишни Россия ва Украинадаги вазиятга ойдинлик киритилгунгача кечиктирди, деб хабар берди банкнинг молиявий директори Ласло Бенчик. Унинг сўзларига кўра, Венгриянинг ОТP банки келишувга бўлган қизиқишини сақлаб қолмоқда, бироқ Ўзбекистон томони уларни кутишга мажбур эмас.\nLotinchada На русском языке 11 май 2022, 18:30 Иқтисодиёт\nВенгриянинг ОТP Bank`и «Ипотека-банк»ни сотиб олишни тўхтатди, аммо унга бўлган қизиқишни сақлаб қолмоқда. Бу ҳақда банкнинг молиявий директори Ласло Бенчик маълум қилди, деб ёзади Spot.uz.\nИнвесторлар билан биринчи чорак якунлари бўйича ўтказилган суҳбат чоғида Societe Generale вакили Ўзбекистондаги битим бекор қилинганми ёки ОТP Bank Украинадаги уруш билан боғлиқ вазиятнинг тинчланишини кутяптими, деган саволни берди.\nЛасло Бенчик келишув «пауза»га қўйилганини таъкидлади, бироқ ОТP Ўзбекистон томонига қизиқиш сақланиб қолаётганини маълум қилди. Топ-менежернинг сўзларига кўра, Венгрия банки «Россия ва Украинадаги вазият қандай ривожланаётганини кўрмагунча, ўз мажбуриятларини зиммасига олишга тайёр эмас».\n«Сотувчининг бизни кутишга қонуний мажбурияти йўқлиги аниқ. Шунинг учун агар улар сотишга қарор қилсалар — сотишаверсин. Аммо улар кутишса, биринчи навбатда Украинада вазият яхшиланса, биз бунга [масалага] қайтмоқчимиз. Демак, биз ҳали ҳам салоҳиятни кўрмоқдамиз», — дея қўшимча қилди у.\nЎзбекистон бозорига кириш ОТP учун қулайлик зонасидан чиқиш бўлади, деб ҳисоблайди Бенчик. Унинг сўзларига кўра, бу банк географиясининг аввалги кенгайишига қараганда анча жиддийроқ қадам ҳисобланади.\nҲозирда ОТP Ўзбекистонда бўлмаган яна учта банк билан музокаралар олиб бормоқда.\n«Мен таъкидлаганимдек, биз иштаҳамизни йўқотмадик, — деди Бенчик. — Агар бирон-бир қизиқроқ нарса пайдо бўлса, биз уни кўриб чиқамиз».\nАпрель ойида ОТP Bank Ўзбекистондан «Ипотека-банк»нинг 75 фоиз давлат улушини сотиб олишни 2−3 ойгача кечиктиришни сўрагани маълум бўлди. Кечикиш сабаби Украинадаги уруш туфайли юзага келган ноаниқликдир.\nOTP Group («Группа OTP», BSE: OTP, LSE: OTPD) — молия, суғурта, инвестиция ва банк бизнеси билан шуғулланувчи Венгрия банк гуруҳи бўлиб — активлар ва лизингни бошқаришдан тортиб, пенсияларни молиялаштиришгача бўлган соҳаларда фаолият юритади.\nЛолагул Қаллиханова, «Газета.uz» 943\nОТP Bank Украинадаги уруш туфайли «Ипотепа-банк» улушини сотиб олишни кечиктирди 12 апрель 2022, 09:14


Нима учун Саудия Арабистонида Ийд ул-Фитр хар хил санада нишонланади?\nSaturday, 01 July 2017 16:54\nЮз йил аввал Саудия Арабистони аҳолиси Ийд ал-Фитр санаси ҳақида билиш учун Маккадаги бош муфтий қарорини кутишларига тўғри келар эди. У пайтлар қиролликда радио, телеграф йўқ эди. Шунинг учун мамлакатнинг ҳар бир нуқтасига элчилар туяларда байрам ҳақидаги хабарни тарқатар эди.\nАстроном Холид Заак: “Қадимда ҳар бир қишлоқ ўзи учун байрамни нишонлар эди, айниқса узоқ қишлоқларда. Ёз кунлари байрам санаси, ҳатто тўрт кунга фарқ қилиши мумкин эди”, деб изоҳлайди. Бу ҳақида Al Arabiyaга таяниб, IslamNews хабар берди.\nҲозирда Ийд санасини телескоп ёрдамида аниқлаш мумкин. Муфтийлар у ёрдамида кунларни ҳисоблаб, байрам кунини аниқлар эди. Радио пайдо бўлиши билан мамлакатнинг ҳар хил нуқталарида байрам куни белгиланиши фарқи қисқара бошлади.\nТадқиқотчи Сулаймон Фаиз Қассим қишлоғида содир бўлган қизиқ воқеани айтиб берди: “Ўтган асрда одамлар бир элчини байрам кунини билиш учун телеграф мавжуд бўлган шаҳарга\nюборибдилар. Аммо элчи шаҳарга етиб келгач, у ерда байрам бошланиб бўлганини кўриб муҳим топшириқни унутиб, зиёфатга киришиб кетибди. Бир кун ўтиб қишлоғига қайтган элчи қишлоқдагилар ҳали ҳам рўза тутаётганларини кўриб, байрам ҳақида маълум қилибди. Натижада элчи жаноблари икки маротаба байрам нишонлабди”.\nMore in this category: « Католиклар кардинали мусулмонларни ҳимоя қилди “Муаммонинг эътиқод ва мафкуравий жиҳатларига эътибор қаратиш керак” »


Android-смартфондаги Chrome’ни доимо «Инкогнито» режимида ишлайдиган қиламиз - Terabayt.Uz\nAndroid-смартфондаги Chrome’ни доимо «Инкогнито» режимида ишлайдиган қиламиз\nТурли браузерларда махфийлик режимини ёқишнинг энг оддий усуллари ҳақида батафсил маълумот берганмиз. Лекин «яшил роботчали» смартфонлардаги оммабоп Google Chrome браузерини ҳамиша «Инкогнито» режимида очиладиган қилиш ҳам мумкин.\nЎҚИНГ: Рақамли бармоқ изи ва уни яшириш\nБунинг учун қуйидаги амалларни бажариш кифоя:\nСмартфонингиз бош экранидаги Google Chrome белгичасини босган ҳолда салгина вақт ушлаб турасиз.\nҚалқиб чиққан менючада сизга браузерни ишга тушириш, унда «Инкогнито» режимида янги варақа очиш таклиф этилади.\nШу иккинчисини босасиз, аммо яна бармоғингизни ажратмасдан турасиз ва уни экрандаги бўш жойга кўчириб қўясиз.\nБўлди – энди Chrome’ни шу янги ёрлиқ орқали ишга туширсангиз, бирйўла «Инкогнито» режимида очилаверади. Олдинги белгичани эса бош экрандан олиб ташласангиз ҳам бўлаверади. Лекин браузерни оддий режимда ишлатиш зарурати тез-тез туғиладиган бўлса – қолдираверган маъқул.\n#Google Chrome #браузер #иловалар #маслаҳат


Умра зиёратига бориш\nҚайси вакцина билан эмланган хорижликлар Умра зиёратига бориши мумкин\nСаудия Арабистони ҳукумати томонидан маъқулланган COVID-19 га қарши вакциналар билан эмланган хорижликлар мамлакатга кириши мумкин. 12.10.2021, Sputnik Ўзбекистон\nТОШКЕНТ, 12 окт – Sputnik. Саудия Арабистони ҳукумати томонидан маъқулланган COVID-19 га қарши вакциналар билан эмланган хорижликлар Умра зиёратини амалга оширишлари мумкин. Бу ҳақда 10 октябрь куни “Gulf Business” нашри хабар бермоқда.Саудия Арабистонига “Pfizer/BioNTech”, “Oxford-AstraZeneca” ёки “Moderna” вакцинасининг икки дозасини, ёки “Johnson & Johnson” вакцинасининг биринчи дозасини олганлар киритилади. Ҳозирча айнан шу вакциналар Арабистон ҳукумати томонидан маъқулланган.Подшоҳлик ССВ мамлакатга “Sinopharm” ёки “Sinovac” билан эмланганлар ҳам мамлакатга кириши мумкинлигини маълум қилди, бироқ Арабистон ҳукумати томонидан маъқулланган қўшимча вакцинани олиш керак бўлади.Қайд этиш жоизки, Ўзбекистонда аҳоли коронавирусга қарши “AstraZeneca”, ZF-UZ-VAC2001, “Спутник V”, “Moderna” ва “Pfizer/BioNTech” вакциналари билан эмланмоқда. Тез орада Туркиядан “Sinovac” вакцинаси ҳам келтирилади.Эслатиб ўтамиз, Саудия Арабистонига кириш 2020 йил феврали охирида коронавирус пандемияси сабаб вақтинча чекланган эди. Кетма-кет икки йил бошқа мамлакатлар қаторида Марказий Осиё зиёратчилари Ҳажга бора олишмади.\nсаудия арабистони, умра\nСаудия Арабистони ҳукумати томонидан маъқулланган COVID-19 га қарши вакциналар билан эмланган хорижликлар мамлакатга кириши мумкин.\nТОШКЕНТ, 12 окт – Sputnik. Саудия Арабистони ҳукумати томонидан маъқулланган COVID-19 га қарши вакциналар билан эмланган хорижликлар Умра зиёратини амалга оширишлари мумкин. Бу ҳақда 10 октябрь куни “Gulf Business” нашри хабар бермоқда.\nСаудия Арабистонига “Pfizer/BioNTech”, “Oxford-AstraZeneca” ёки “Moderna” вакцинасининг икки дозасини, ёки “Johnson & Johnson” вакцинасининг биринчи дозасини олганлар киритилади. Ҳозирча айнан шу вакциналар Арабистон ҳукумати томонидан маъқулланган.\nПодшоҳлик ССВ мамлакатга “Sinopharm” ёки “Sinovac” билан эмланганлар ҳам мамлакатга кириши мумкинлигини маълум қилди, бироқ Арабистон ҳукумати томонидан маъқулланган қўшимча вакцинани олиш керак бўлади.\n8 Июл 2020, 14:36\nҚайд этиш жоизки, Ўзбекистонда аҳоли коронавирусга қарши “AstraZeneca”, ZF-UZ-VAC2001, “Спутник V”, “Moderna” ва “Pfizer/BioNTech” вакциналари билан эмланмоқда. Тез орада Туркиядан “Sinovac” вакцинаси ҳам келтирилади.\nЭслатиб ўтамиз, Саудия Арабистонига кириш 2020 йил феврали охирида коронавирус пандемияси сабаб вақтинча чекланган эди. Кетма-кет икки йил бошқа мамлакатлар қаторида Марказий Осиё зиёратчилари Ҳажга бора олишмади.


Маданият вазирлигидаги коррупцион схемалар « Ўзбекистон Халқ Ҳаракати\n27 May 2020 - 12:19\nКамала Акилованинг парвоздаги қулаши\nБир неча кун аввал ижтимоий тармоқларнинг ўзбек сегментида Самарқанддаги аҳоли орасида “яҳудийлар мозори” деб аталувчи археологик тепалик мухофазаси учун қурилган деворларни қулагани акс этган видео-фотолар оммалашди. Биз мазкур масалани ўрганиш давомида юзага қалқиб чиққан айрим фактлардан сиз азизларни воқиф қилмоқликни жоиз деб билдик. Зеро, кейинги вақтларда Ўзбекистонда бино-иншоотларни сифатсиз қурилиши соҳани ўта коррупциялашганидан дарак берсада, коррупция маданият соҳасида ҳам чуқур илдиз отганлиги маданият соҳасини том маънода “қулата” бошлади. Демак, шундай қилиб…\nҲасан Холмуродов ва Камала Акилова тандеми\nСамарқанддаги яҳудийлар мозори деворлари Самарқанд вилояти Ободонлаштириш бошқармаси томонидан қурилиши бошланган эди. Орадан кўп ўтмай, бу қурилишни молиялаштириш билан юзага келган муаммо туфайли қурилиш тўхтаб қолади. Маданият вазирлиги қошидаги Маданий мерос департаменти бош инспектори вазифасида ишлаган Хасан Холмуродов мазкур деворни қуриш ишларини давом эттириш ташаббуси билан чиқади.\nДеворни қуриш ишлари билан боғлиқ барча хужжатларни тайёрлаб, Маданий мерос департаменти раҳбари – Маданият вазири ўринбосари Камала Акилова билан жиноий тил бириктириб, 300 млн сўмга яқин маблағ ажратилишига эришиб, бу маблағлардан бизга номаълум қисмини ўзига қарашли қурувчи ташкилоти орқали ўзлаштиради.\nТабиийки, қурилиш талаблари даражасида маблағ сарфламаслик уни сифатсиз қилишни тақазо қилади, натижада девор техноген хусусиятдаги фалокатга учраб қисқа муддатда қулайди.\nЎрганишларимиз давомида де факто қурилиш ишларига бош бўлган Хасан Холмуродов бу қурилиш учун маблағни ўзининг ҳамкори Акилова орқали ажраттиради. Қурилиш ишларидан мутлақо хабари йўқ, маданий мерос соҳасидаги реал вазиятни хоҳласа ҳам тушунолмайдиган Акиловани Холмуродов ҳар қандай йўриққа йўргалата олади, Акилованинг Хасан Холмуродовга бўлган мустаҳкам ишончи уларнинг жиноий шерикларга айлантирди.\nБундан ташқари, кейинги пайтларда яна бир воқеа, яъни Самарқанд, Бухоро, Хива, Тошкент шаҳарларида жойлашган маданий мерос объектларини, тарихий қийматга эга маданий мерос объектларини маҳаллий тадбиркорлар томонидан бузиш, ўрнига янги бинолар қуриш билан боғлиқ можаролар ҳам кўпайиб қолди.\nХусусан, Тошкент марказидаги “Полкушка” номи билан машҳур ҳозирги “Лолазор” маҳалласида жойлашган кўп қаватли уйларни бузиб, ўрнига замонавий турар-жой қуриш билан боғлиқ ишлар марказида ҳам Акилова-Холмуродов тандемини иштироки бор.\nЯъни, Холмуродов ўзининг югурдаги Фарҳод Жуматурдиев орқали мазкур кўп қаватли уйларни “тарихий қимматга эга эмас” деган Маданий мерос департамент қошидаги илмий-экспертизия кенгаши қарорини олиб бериш учун маҳаллий тадбиркор-қурувчидан 60 минг АҚШ доллари ҳамда Мирзо Улуғбек тумани ТТЗ-1 мавзедига 3 хоналик уйни пора тариқасида олади. Квартирани турмуш ўртоғининг қариндоши номига расмийлаштириб, нақд пулларни Камала Акилова, Фарҳод Жуматурдиевлар билан бўлишади.\nБунинг эвазига илмий экспертизия кенгаши кўп қаватли уйларнинг “тарихий қийматга эга эмас”, деган қарор қилиб беради.\n1966 йилги зилзилага дош бериб, ўтган вақт давомида ўзининг қиёфасини йўқотмаган мазкур кўп қаватли уйларда яшорвчи фуқаролар ўз уйлари бузилишини эшитиб, норози бўлишади. Аҳоли ва тадбиркор ўртасида юзага келган низо сабаб бузиб-қуриш ишлари тўхтаб қолади.\nХасан Холмуродов тадбиркордан пора тариқасида олган пулларини тўлиқ қайтармаганлиги бизга маълум. Ҳозирда бир томондан тадбиркор, бошқа томондан уйлари бузилишдан норози фуқаролар Хасан Холмуродов устидан ҳуқуқ тартибот идораларига мурожаат қилганлиги ҳақида маълумотлар мавжуд.\nАкилова-Холмуродов кирдикорлари бу билан чекланиб қолмайди. Маданий мерос объектларини реконструкция-таъмирлаш ишлари билан шуғулланадиган қурувчи фирмалар учун Маданий мерос департаментидан лицензия олиш тартибини жорий қилишди.\nҚизиқарли томони департамент томонидан лицензия бериш фаолияти билан шуғулланишга руҳсат берувчи ҳуқуқий асос мавжуд эмас. Буни жорий қилишдан мақсад, лицензияни Акилова-Холмуродов ўзлари истаган фирмага бериб, эвазига пора олиб, истамаганига лицензия бермасдан соҳани ўз монополиясига айлантиришга уринади.\nЎтган мақолаларимизда Камола Акилованинг ўзи куратори ҳисобланган республика музейларидан қандай устамонлик билан ўзлаштириш ишларини олиб боргани ҳақида сўз юритгандик. Бу гал маданий мерос объектларидаги бизга маълум бўлган айрим нуқталарни ҳавола этдик.\nШу ўринда бир хушхабарни ҳам келтириб ўтишни лозим топдик. 2019 йил тегишли қарор билан Маданият вазирлиги қошидаги Маданий мерос объектларини муҳофаза қилиш ва улардан фойдаланиш илмий ишлаб чиқариш бош бошқармаси Маданий мерос департаментига айлантирилганлиги, департамент раҳбари лавозими бўйима Маданият вазири ўринбосари ҳам ҳисобланиши, шунингдек, у республикадаги музейлар фаолиятига ҳам умумий раҳбарлик қилишини баён қилгандик.\nМаданият вазири ўринбосарининг ноқонуний ҳатти-ҳаракатлари, соҳани ривожлантириш учун етарли билим, малака ва тажрибага эга эмаслиги амалиётда ўз исботини топа бошлади. Бу ва бошқа фактлар инобатга олиниб шу кунларда Маданий мерос департаменти фаолиятини такомиллаштириш бўйича ҳукумат қарори эълон қилинади. Маданият вазири ўринбосари сифатида Камала Акилова умумий раҳбарлик қиладиган республикадаги мавжуд музейлар ҳам унинг ваколатларидан соқит қилиниб, Маданият вазирининг биринчи ўринбосарига ўтказилиши кутилмоқда.\nШубҳасиз, Камала Акилова, Хасан Холмуродов каби жиғилдон васвасасига учраган кимсаларни масъулиятли лавозимлардан четланиши, том маънодаги парвоздаги бу бизнинг, халқнинг, маданиятнинг ютуғи десак муболаға қилмаймиз.


Президент фармацевтика тармоғидаги лойиҳалар тақдимоти билан танишди - Review.uz\nПрезидент фармацевтика тармоғидаги лойиҳалар тақдимоти билан танишди\nТақдимотда 1,25 млрд долларлик 104 та инвестиция лойиҳаси режалаштирилгани ҳақида маълумот берилди. Шунингдек, тақдимотда маҳаллий доривор ўсимликларни етиштириш ва қайта ишлаш масалаларига ҳам алоҳида эътибор қаратилди.\nПрезидент Шавкат Мирзиёев 6 сентябрь куни фармацевтика тармоғида амалга оширилган ишлар ҳамда истиқболдаги лойиҳалар тақдимоти билан танишди, деб хабар бермоқда Президент матбуот хизмати.\nКелгуси беш йилда тармоқда ишлаб чиқариш ҳажмини 3 баробар ошириш, ички бозорни таъминлаш даражасини натурал ҳажмда 80 фоизга етказиш вазифаси қўйилган. Шу мақсадда 2022-2026 йилларга мўлжалланган истиқболли лойиҳалар ишлаб чиқилган.\nТақдимотда ана шу лойиҳалар ҳақида маълумот берилди.\nХусусан, жами 1,25 миллиард долларлик 104 та инвестиция лойиҳаси режалаштирилган. Уларнинг натижасида 376 миллион долларлик импорт ўрнини босувчи маҳсулотлар тайёрланиб, 84 миллион долларлик экспорт қуввати яратилиши ҳисоб-китоб қилинган. Энг муҳими, 9 мингга яқин киши иш билан таъминланади.\nПрезидентимиз бу лойиҳаларнинг ижтимоий ва иқтисодий аҳамиятини таъкидлаб, уларни жадаллаштириш бўйича топшириқлар берди.\nТақдимотда маҳаллий доривор ўсимликларни етиштириш ва қайта ишлаш масалаларига ҳам алоҳида эътибор қаратилди.\nМамлакатимиз ҳудудида 750 турдаги доривор гиёҳлар ўсади. Улардан фойдаланиб, дунё бозорида харидоргир табиий маҳсулотлар ишлаб чиқариш учун ҳамма шароит яратиб берилмоқда. Лекин 750 турдаги доривор ўсимликлардан фақатгина 70 таси маҳаллий корхоналар томонидан фаол ишлатилмоқда.\nПрезидентимиз юртимиздаги доривор ўсимликларни чуқур қайта ишлаш орқали экспортни 15 миллион долларга етказиш ва 5 мингдан ортиқ аҳолини иш билан таъминлаш мумкинлигини таъкидлади. Мутасаддиларга шу йўналишдаги кластерлар фаолиятини йўлга қўйиб, ишлаб чиқаришни кенгайтириш бўйича кўрсатмалар берди.\nБунда, доривор ўсимликларни етиштириш учун ер майдонларини ажратиш, уруғчиликни ривожлантириш, агрономларни тайёрлаш, доривор ўсимликларни қайта ишлаш ҳамда истеъмол бозорларини яратиш масалаларига алоҳида эътибор қаратиш топширилди.\nСоҳадаги яна бир йирик лойиҳа – “Tashkent Pharma Park” инновацион илмий-ишлаб чиқариш фармацевтика кластеридир. Давлатимиз раҳбарининг 2020 йил 28 январдаги қарорига мувофиқ ташкил этилган ушбу замонавий марказ Тошкент вилоятининг Зангиота туманида барпо этилмоқда. Хусусан, фармацевтика университети, фармакопея маркази, илмий-тадқиқот маркази, экспертиза маркази, лабораториялар, виварий ва илмий-тажриба ишлаб чиқариш биноси қурилмоқда.\nШунингдек, бу ерда 140 миллион долларлик 7 та инвестиция лойиҳасини амалга ошириш режалаштирилган.\nТақдимотда биофармацевтик дори воситаларини ўзлаштириш истиқболлари ҳам муҳокама қилинди.\nЮртимиздаги корхоналарда 3 мингдан ортиқ номдаги дори воситалари ишлаб чиқарилаётган бўлса-да, улар асосан бир компонентли, мураккаб бўлмаган дори воситаларидир.\nШу боис Президентимиз онкологик, гормонал, қон препаратлари, вакциналар каби инновацион биотехнологик дори воситалари ишлаб чиқаришни йўлга қўйиш бўйича кўрсатмалар берди.\nСоғлиқни сақлаш тизими давлат харидлари орқали маҳаллий фармацевтика маҳсулотлари ишлаб чиқаришни рағбатлантириш, халқаро стандартлар асосида тайёрланаётган маҳсулотларни сертификациялашни соддалаштириш муҳимлиги таъкидланди.\nИлм-фан ва саноат корхоналари кооперациясини ривожлантириш, замонавий билимларга эга малакали мутахассислар тайёрлаш бўйича топшириқлар берилди.\nСоҳани янада ривожлантириш бўйича алоҳида дастур тайёрлаш вазифаси қўйилди.\nШавкат Мирзиёев 45 минг километр газ қувурлари эскирганини танқид қилди\nПрезидент 11 мингта миллий стандарт ўрнига халқаро стандартларни қабул қилиш ҳамда 2023 йилдан барча корхоналарни ушбу стандартларга ўтказиш бўйича кўрсатма берди\nЎзбекистон Республикаси Давлат фармакопеясининг биринчи томи ишлаб чиқилди\nЎтган 10 ойда иккита соҳа бўйича 2 миллиард доллардан кўп импорт бўлган. Мана шу рақамнинг ўзи нима қилишимиз кераклигини кўрсатиб турибди – Шавкат Мирзиёев


И.Савицкий номидаги Қорақалпоғистон давлат санъат музейига янги директор тайинланди\n22:25 / 29.02.2016\nИгорь Савицкий номидаги Қорақалпоғистон давлат санъат музейига янги директор тайинланди. Бу лавозимга Ўзбекистон Фанлар академиясининг Қорақалпоғистон бўлими гуманитар фанлар илмий-тадқиқот институтининг собиқ директори Максет Қарлибаев тайинланди, деб хабар бермоқда "Uzbekistan Today" нашри.\nОхирги 30 йилдан кўпроқ вақт давомида музейга Мариника Бабаназарова раҳбарлик қилган. Бабаназарова Игорь Савицкийнинг 100 йиллик юбилей таваллуд аёми нишонланиши арафасида, ўтган йил ёзда бу лавозимдан четлатилган эди.\nМузейда янги раҳбарнинг тайинланиши ҳақида ҳеч қандай изоҳ берилмади.\nМаксет Қарлибаев – тарих фанлари номзоди, Тошкент давлат университетининг рус филологияси факультетини тамомлаган. Қорақалпоғистон тарихини ўрганган, бу мавзудаги бир қатор илмий ишлар муаллифи ҳисобланади.


Ўзбекистонликларни коронавирус вакцинаси билан таъминлаш учун бир неча хил вакцина синовларини ўтказиш лозим бўлади. Бу – Россия вакциналари ҳам, Европадаги AstraZeneca ҳам, АҚШдаги Moderna компаниясининг вакциналари ҳам ёки Хитойнинг вакциналари ҳам бўлиши мумкин.\nБу ҳақда инновацион ривожланиш вазири, биолог олим Иброҳим Aбдураҳмонов “Халқ сўзи” нашрига берган интервьюсида маълум қилди.\nВазирнинг айтишича, бир пайтнинг ўзида бир нечта вакциналар синовини ўтказиш устида ишлар олиб бориляпти ва “аҳоли буни тўғри тушуниши керак”.\n“Бир нечта вакцина синовини параллел равишда ўтказиш – давр тақозоси. Чунки коронавируснинг ҳам ҳар хил типлари бор”,-деб билдирди Иброҳим Aбдураҳмонов.\nВазирнинг айтишича, Ўзбекистонда синалиши айтилаётган Хитой вакцинаси синовининг учинчи босқичида турли давлатларда 15 минг кўнгилли иштирок этади. Улардан 5 минг нафари ўзбекистонликдир.“Вакцина синовида битта нарсани тушуниш керак. 5000 вакцинани оладиган кўнгиллининг тенг ярми – 2500 нафари ҳақиқий вакцина олмайдиган одамлар бўлади. Яъни 2500 нафари ҳақиқий вакцина олади, қолгани ҳақиқий вакцина олмайди ва ким қанақа вакцина олганини, қанақа ампула ишлатилганини ҳеч ким билмайди. Бундай қилишдан мақсад – вакцинанинг қанчалик самарадорлигини аниқлаш, субъектив аралашувларни камайтиришдир”,-деб айтган вазир.\nУнга кўра, дунё миқёсида шу кунгача коронавирусга қарши 11та вакцина синовининг 3-босқичи амалга оширилмоқда. Мазкур синовлар пайтида вакцинадан ўлганлар бўлмади.\n“Биргина AstraZeneca компанияси ишлаб чиққан вакцинанинг 3-босқич синовида бир киши вафот этди, аммо кейин маълум бўлдики, вафот этган одам плацебо гуруҳида бўлган, у ҳақиқий вакцинани олмаган”,-деди Иброҳим Aбдураҳмонов.


Google - ҳақиди фактлар | Megadunyo.UZ\nАвтор: admin 0 Комментариев Alta Vista, Google, YAHOO, YANDEX, матн, қидирув тизими\nGoogle– қидирув системасига оид сайт ҳисобланади. Қидирув системаси бу – фойдаланувчилар ўзига керакли бўлган матн (сўз)ни киритишади ва шу асосида қидирув системалари фойдаланувчи матни учраган сайтлар рўйҳатини чиқариб беради. Бу жуда қулай тизим ҳисобланиб, барча ёшдаги фойдаланувчиларга тегишли ва барча тиллларда керакли маълумотларни топишга имкон беради, албатта бу маълумотлар интернет тармоғига киритилган бўлиши лозим.Қидирув системалари интернет тармоғига киритилган ва қидирув тизимлари рўйҳатидан ўтган сайтлар ичидан керакли ахборотларни қидиради. Бу тизимларга YANDEX, YAHOO, GOOGLE ва ҳаказоларни мисол қилиш мумкин. Қидирув тизими нима эканлигини билиб олдингиз, энди Google қидирув тизимига оид фактлар билан танишиб, ўзингизга қўшимча маълумот олишингиз мумкин:\n1.Google компаниясини асосчилари Ларрий Паге ва Сергей Брин ҳисобланади.\n2.Ларрий Паже ва Сергей Брин Паже Ранк теҳнологиясига патент олгач, ўз компанияларини Alta Vista компаниясига 1 млн долларга сотиб юбормоқчи бўлишди, лекин Alta Vista бу таклифни қабул қилмайди ва ўзига кучли рақобатчи яратиб олди.\n3. PageRank теҳнологияси кодларида 500 млн га яқин ўзгарувчилар ва 2 млрд га яқин мантиқий элементлар мавжуд экан. 4.Дастлабки Google компаниясининг серверлари линух операцион тизимида ишлаган.\n5. The Grateful Dead группаси ошпази ҳозирги кунда Google компаниясининг бош ошпази экан. Тўриде ким кўпроқ тўласа, ўшатта ишлаш керакда.\n6.Бошқа корхоналардан фарқли равишда Google компанияси иқтисодий кризис пайтида ҳам ўз штатини кенгайтиришга эришган экан (2000 йил).\n7.Google компаниясида 3000 га яқин ишчи ишлар экан.\n8.Компаниянинг 450000 га яқин серверлари мавжуд бўлиб, улар бутун дунё бўйлаб тарқалган экан.\n9.Google сайтининг оддийлиги (асосан оқ фон), дастлаб бу корхонада яхши дизайнерлар йўқлиги билан тушунтирилар экан. Сайт яратувчилари билми суст бўлиб, ҳаттоки “Submit” тугмасини ҳам қилиша олмаган экан. Клавиатурадаги интер тугмаси субмит тугмасини ўрнини босган экан.\n10.Google компаниясида иш шундай йўлга қўйилганки, ишчилар иш вақтининг 20% ни, ўзларининг шахсий дастурлари (проектлари) устида ишлашга сарфлашар экан. Шу сабабли ҳозирги кунда google нинг кичик хизматлари кўпайиб кетмоқда(Оркут, Google nеws,.). Лекин бу хизматлар фойдаланувчиларга эълон қилинмас экан.\n11.Компанияни тўғри номланиши Google эди, лекин компанияни тасдиқлатиш давомида хатоликга йўл қўйилиб, google номи ёзиб юборилган. Бу хатолик тўғирланмасдан қолган. Ўйланган компания номи Гоогол– катта ўлчамдаги рақамлар деганидир (10 даражаси 100).\n12.2004 йилда компания дастлабки аксияларини биржага қўяди ва ўз аксияларини донасини 85$ қилиб белгилайди. Бир йил ичида бу аксия 317,8$га кўтарилади. Ҳеч қачон аксия нархи дастлабки (85$) нархидан пастга тушмаган.\n13.Google компанияси ўз эмблемасини ҳар байрамда, шу байрамга мос ҳолда ўзгартириб туради ва шу тариқа эски байрамларни юзага чиқаришга ҳаракат қилади.\n14.Google сайти 100 га яқин тилларни тушуна олар экан, ундан ташқари хар ҳил мултфилмдаги қаҳрамонларни тилини ҳам(мисол учун Бугс Буннй).\n15.Дастлаб бу сайт жуда содда тузилган бўлиб, сайт текширувчилар, керакли сўровни киритишиб, натижасини кутиб ўтираверишган экан (агар натижа 0 бўлса). Хаттоки сўров қачон тугаганини ҳам билишмаган экан. Сўнг сайт кодини ўзгартириб, сўров тугаганини билдирувчи хабар чиқарадиган қилишган экан.\n16.Google компанияси 20%/5%деган қоидага амал қилишар экан. Агар 20% фойдаланувчи янги яратилган функсиядан фойдаланса, бу функсия сайтнинг асосий интерфейсида қолар экан. Агар 5% фойдаланувчилар бу функсиядан фойдаланса, бу функсия сайтнинг“расширенные настройки”деган қисмига жойлаштирилар экан.\n17.Google компанияси ишчиларида қатъий ўрнатилган иш соати мавжуд эмас экан. Ким қачон ишлаш фойдали деб топса ўша вақтда ишлар экан. Асосийси иш плани бажарилса бўлди.\n18.Google компанияси янги кадр олишда қуйидагича йўл тутар экан. HP хизмат орқали жўнатилган 10 та шахсий варақадан 1 тасига телефон қилар экан. 10 та телефон қилганлардан 1 тасини суҳбатга чақирар экан, 10 та суҳбатга кеган одамдан 1 тасини ишга олар экан. Демак google га кириш конкурси 1:1000 экан.\n19.Google компаниясига ишга кириш қийин еканини кўрдик, шу билан бирга ишдан ҳайдалиш ҳам қийин экан. Ишлашни ҳоҳламаган ишчи билан суҳбат уйиштирилар экан ва бошқа иш таклиф қилинар экан, яна ишламаса, ёнига битта ишчи бериб ишни ўргатиб назорат қилар экан, шунда ҳам ишламаса яна бир бор жиддий суҳбат уйиштирилар экан, ва ниҳоят ярим йил деганда ишдан бўшатилар экан. Бу албатта камдан кам бўладиган ҳолат, чунки компания, ишга киришда ҳодимларни чертиб-чертиб ишга қабул қиладику.\n20.Google-шаҳарчада яъни google компанияси ҳудудида 20 та ресторан ҳодимлар учун хизмат қилар экан, энг қизиғи барча ресторанлар текин экан. Бу ресторанларда италян, араб, мексикан таомлари ва фастфоод егуликлари мавжуд экан. 21.Ҳар жума кунлари google ишчилари, бизни тил билан айтганда чойҳона қилишар экан. Албатта ош ейишмайди, йиғилишиб пиво, вино ичиб янги режалар тузиб, гаплашиб ўтиришар экан.\n22.Google компанияси жойлашган кўча“ Google street ”деб номланар экан.\n23.Компанияда ишчилар учун алоҳида автобуслар йўлга қўйилган, ундан ташқари ҳодим ўзи қаерда ишлашини танлар экан (уйда ёки ишхонада), яна бир қизиқ томони ҳодимлар учун маълум бир вақтларда ҳар хил юлдузлар иштрокида консертлар уйиштириб турилар экан (Профсоюз яхши ишлар экан).


МУРУВВАТ УЙИНИНГ ЯНГИ ҚИЁФАСИ\nЖамият 25.12.2018 306\nҚарши шаҳридаги "Мурувват" ногирон болалар учун интернат уйи капитал реконструкция қилинди.\nДавлатимиз раҳбари кўрсатмалари асосида жорий йил апрель ойидан бошланган қурилиш-таъмирлаш ишлари "ERIELL" ҳамда "ENTER Engineering" компаниялари ҳомийлигида 12 миллиард сўм маблағ эвазига бажарилиб, Янги йил байрами арафасида ниҳоясига етказилди.\nШу муносабат билан ташкил этилган тантанали тадбирда интернат уйи тарбияланувчилари, ходимлари, соғлиқни сақлаш тизими ҳамда ҳомий ташкилотлар вакиллари иштирок этди. Вилоят ҳокими Зафар Рўзиев сўзга чиқиб, имконияти чекланган шахсларни эъзозлаш, уларга ҳурмат-эҳтиром кўрсатиш, аҳолининг ижтимоий муҳофазага муҳтож қатлами манфаатларини таъминлаш доимий эътиборда эканини таъкидлади.\n1976 йилда фаолияти йўлга қўйилган мазкур муассаса имконияти чекланганларга ҳар томонлама ёрдам бериш, уларнинг саломатлигини муҳофаза қилиш, руҳий мадад кўрсатиш, жамиятга интеграциялашувига кўмаклашиш билан шуғулланади. Айни пайтда бу ерда 4 ёшдан 18 ёшгача бўлган ақлан заиф ва ногиронлиги бўлган 285 нафар бола яшаб, тарбия олади.\nИнтернат қисқа вақт ичида бутунлай янги қиёфа касб этди, бош бино, ошхона мажмуаси, қозонхона, иссиқлик, электр ва вентиляция тизимлари таъмирланди, мебеллар янгиланди, ҳудуд ободонлаштирилди.\n- Бу янгиланишлар болаларга қулайлик яратиши билан бирга ходимларимизнинг ҳам самарали ишлашини таъминлайди, - дейди муассаса раҳбари Рўзиқул Ходжаев. - Биламизки, қулай ва яхши шароит таълим-тарбияда муҳим ўрин тутади.\nТадбир санъаткорлар иштирокидаги концерт билан янада файзли тус олди, интернат тарбияланувчиларига ҳомийларнинг байрам совғалари топширилди.


Иброҳим алайҳиссаломнинг меҳмонлари | Siyrat.uz\n08:41 Ноябрь 4, 2017\nАллоҳ таоло Иброҳим алайҳиссаломга Исмоилдан бошқа фарзанд беришни ҳам ирода қилган эди. Ана ўша хурсандчилик хабарни ўзига хос бир услубда етказишни ирода қилди.\nБу ҳолни бизга «Зарият» сурасидаги оятлар очиб беради:\n«Сенга Иброҳимнинг икром қилинган меҳмонларининг хабари келдими?» (24-оят).\nИброҳим алайҳиссалом ҳузурига келган меҳмонлар ёш, хушрўй йигитлар суратидаги фаришталар эди. Уларни Аллоҳ таоло «карамли» деб сифатлади, чунки улар Аллоҳнинг ҳузурида мукаррам эдилар.\nИброҳим алайҳиссаломнинг бундан хабарлари йўқ эди. Шунинг учун ҳам улар кириб, у зотга салом берганларида алик олдилар-да, танимаётганларини изҳор қилдилар.\n«Улар унинг ҳузурига кириб, «Салом» деганларида, у «Салом, нотаниш қавмлар», деди» («Зарият» сураси, 25-оят).\n«Аҳлига махфий бориб, семиз бузоқни (пишириб) келтирди» («Зарият» сураси, 26-оят).\nУшбу оятда Иброҳим алайҳиссаломнинг ниҳоятда меҳмондўст зот эканликлари очиқ-ойдин кўрсатилмоқда. Ҳузурларига нотаниш кишилар келиб, салом беришлари билан алик олиб, меҳмонларга билдирмай, дарров аёлларига бориб, семиз бузоқни пиширтириб, олиб келишлари сахийлик ва меҳмондўстликнинг юқори даражадаги аломатларидандир.\n«Уни уларга яқин сурди ва: «Емайсизларми?»– деди» («Зарият» сураси, 27-оят).\nЯъни меҳмонлар олдиларига қўйилган гўштни емай ўтираверганларидан сўнг Иброҳим алайҳиссалом бузоқ гўштини уларга яқинроқ суриб, «Емайсизларми?» дедилар.\nФаришталар овқат емайдилар, шунинг учун улар яна овқатни емай, ўтиравердилар. Одатда меҳмон мезбондан норози бўлса, унга ёмонликни раво кўрса, овқатини емайди. Шунинг учун ҳам Иброҳим алайҳиссалом:\n«Бас, улардан хавфсиради. Улар: «Қўрқма», дедилар ва унга илмли ўғил башоратини бердилар» («Зарият» сураси, 28-оят).\nЯъни Иброҳим алайҳиссаломда таомларини емаётган меҳмонлардан қўрқиш аломатлари пайдо бўлди. Буни меҳмонларнинг ўзлари ҳам сездилар-да, у зотга «Қўрқма, биз Аллоҳ тарафидан юборилган фаришталармиз, сенга бир илмли ўғил фарзанд кўришингнинг башоратини олиб келдик», дедилар.\n«Бас, хотини бақирганча келди ва юзига шапалоқ тушириб: «Қари, туғмас кампир-а?!» – деди» («Зарият» сураси, 29-оят).\nМаълумки, Иброҳим алайҳиссалом тўқсон ёшларигача фарзанд кўрмаганлар. Сўнгра кичик хотинлари Хожар онамиздан Исмоил алайҳиссаломни кўрганлар. Ундан сўнг ҳозир ҳикоя қилинаётган ҳодисалар бўлиб ўтган. Башорати берилаётган фарзанд – Исҳоқ алайҳиссалом Иброҳим алайҳиссаломнинг катта хотинлари – Сора онамиздан туғилган фарзанд эканлиги оятдан билиниб турибди.\nИброҳим алайҳиссаломнинг хотинлари ўзларининг туғмасликларини яхши билар эдилар, бунинг устига, қариб-қартайиб, фарзанд кўришдан бутунлай умидлари узилган эди. Шунинг учун ҳам хабарни эшитиб, даҳшатга тушдилар. У киши бу Аллоҳнинг амри эканлигини, хабарни фаришталар келтирганини англай олмаган эдилар. Бу ҳақиқатни онамизга фаришталарнинг ўзлари англатдилар.\n«Улар: «Роббинг шундай деди. Албатта, Унинг Ўзи Ҳакийм ва Алиймдир», дедилар» (30-оят).\nЯъни фаришталар Иброҳим алайҳиссаломнинг аёлларига «Бунақа даҳшатга тушма, ажабланма ҳам, бу гапларни сенинг Парвардигоринг айтди, у ҳамма нарсага қодир», деган маънодаги гапни айтдилар. Дарҳақиқат, шундай ҳам бўлди. Аллоҳ таоло катта ёшдаги икки қари бандасига илмли, кейинчалик пайғамбар бўладиган Исҳоқ исмли ўғил фарзанд берди.\nАллоҳ таоло ота-онанинг қўшилишидан фарзанд дунёга келишини асосий қоида қилиб қўйган. Бу қоидага кишилар шунчалик ўрганиб кетишганки, кўплари ҳақиқий яратувчи Аллоҳ таоло эканлигини унутиб, иш фақат эру хотин билан битаверади, деган бузуқ ақидага ҳам борадилар. Бандалар Аллоҳ таолони эсдан чиқармасликлари учун Яратганнинг Ўзи баъзи ҳолларда юқоридаги қоидани «бузиб» туради. Баъзи кишиларга фақат ўғил беради, қизга зор қилиб қўяди. Баъзиларга фақат қиз беради, улар ўғилга зор бўлишади. Баъзиларга ўғил-қизни аралаш беради. Баъзиларни эса бутунлай фарзандсиз қилиб қўяди. Демак, эр-хотиннинг қўшилиши асосий омил эмас, Аллоҳ таолонинг иродаси асос эканлигини мазкур ҳолатлар доимо эсимизга солиб турмоғи лозим.\nҚариб қолган аёлларнинг туғмаслиги ҳам умумий қоида. Айниқса, улар ёшликларидан туғмас бўлиб ўтган бўлсалар. Бу ҳам кишиларнинг онгига сингиб кетган. Ҳатто Иброҳим алайҳиссаломдек улуғ пайғамбарнинг аёллари ҳам бу қоидадан ташқарига чиқишни хаёлларига сиғдира олмадилар. Лекин Аллоҳ таолонинг Ўзига ҳамма нарса осон. Буни ҳеч қачон унутмаслик керак.\nМеҳмонларнинг ким эканлигини очиқ-ойдин билиб олган Иброҳим алайҳиссалом уларга савол бера бошладилар.\n«У: «Ишингиз недир, эй элчилар?!» – деди» («Зарият» сураси, 31-оят).\nЛекин улуғ пайғамбар бўлган у зот бу фаришталарнинг бошқа ишлари борлигини сезиб турган бўлсалар керак. Улардан:\n«У: «Ишингиз недир, эй элчилар?!» – деди» деб сўрадилар.\n«Улар дедилар: «Албатта, биз жиноятчи қавмга юборилганмиз.\nУларнинг устидан лойдан (пиширилган) тошларни ташлашимиз учун. Роббинг ҳузурида исрофчилар учун белгилаб қўйилганларни» («Зарият» сураси, 32–34-оятлар).\nПайғамбар Лут алайҳиссалом уларни бу жиноятдан кўп қайтардилар, лекин самара бермади. Оқибатда улар Аллоҳнинг азобига дучор бўлдилар.\nЎша жиноятчи қавмга Аллоҳ таоло ирода қилган азобни етказиш Иброҳим алайҳиссалом билан суҳбатлашиб турган ушбу фаришталарга топширилган эди. Шу билан бирга, уларга йўл-йўлакай Иброҳим алайҳиссаломга илмли ўғил башоратини бериб ўтиш ҳам буюрилган эди.\nАммо Иброҳим алайҳиссалом уларни саволга тутиб қолганларидан кейин ўзларининг бажаришлари лозим бўлган асосий ишлари ҳақида ҳам ахборот бера бошладилар.\n«Улар дедилар: «Албатта, биз жиноятчи қавмга юборилганмиз».\nЯъни аслида биз Аллоҳ таоло томонидан жиноятчи Лут қавмига юборилганмиз.\n«Уларнинг устидан лойдан (пиширилган) тошларни ташлашимиз учун».\nЯъни ўша жиноятчи қавм аъзолари устидан лойдан пиширилган қаттиқ тошларни ташлаб, ўлдиришимиз керак.\n«Роббинг ҳузурида исрофчилар учун белгилаб қўйилганларни», дедилар.\nЎша лойдан пиширилган қаттиқ тошлар Аллоҳ таоло томонидан исрофчилар учун белгилаб қўйилган, баъзи ривоятларда айтилишича, ҳар бир гуноҳкорни ўлдириш керак бўлган тошга унинг исми ёзиб қўйилган эди.\nАввалги мақолаСафар ойининг 16-куни\nКейинги мақола Сафар ойининг 15-куни


Назарбоев Путинни октябрь ойида Қозоғистонга келиш учун таклиф қилди\n17:09 / 16.09.2015\nҚозоғистон президенти Нурсултон Назарбоев Россия президенти Владимир Путинни октябрь ойи ўрталарида Қозоғистонга таклиф қилди, дея хабар бермоқда ТАСС.\n“Сизнинг давлат ташрифингиз узоқ муддатдан буён дастлабкиси бўлиши керак. МДҲ саммити 15 октябрда бўлиб ўтади, биз сизни ундан олдин ҳам, кейин ҳам таклиф этамиз. Тафсилотларини келишиб оламиз”, – деди Назарбоев Путинга икки томонлама учрашув чоғида.\n“Яхши”, – дея рози бўлган Путин.\nШунингдек, Путин Назарбоевни Евросиёда интеграция жараёни ва рус-қозоқ ҳамкорлиги ривожидаги ҳиссаси учун Александр Невский ордени билан мукофотлади.\nЭслатиб ўтамиз, Сочи шаҳридаги “Бочаров Ручей” қароргоҳида Россия президенти Владимир Путин Беларусь етакчиси Александр Лукашенко ва Қозоғистон раҳбари Нурсултон Назарбоев билан норасмий учрашув ўтказди.


Давлат органлари Ташқи ишлар вазирлигига ахборот беради - Халқ сўзи\n12:50 13 Декабрь 2018 Жамият\nФото: Х.Пайдоев / Халқ сўзи\nМунисхон Каримова, “Халқ сўзи Online”/Тошкент. Ялпи мажлис давомида сенаторлар “Ўзбекистон Республикасининг халқаро шартномалари тўғрисида”ги Ўзбекистон Республикаси Қонунини кўриб чиқди.\nҚонун Ўзбекистон Республикаси халқаро шартномаларини тузиш, ижро этиш, уларнинг амал қилишини тўхтатиб туриш ва уларни тугатиш соҳасидаги муносабатларни тартибга солишга қаратилган. Унда Ўзбекистон қонун ҳужжатлари тизимида халқаро шартнома мақоми, таянч тушунчалар мустаҳкамланмоқда. Соҳадаги терминлар ва таърифлар умумэътироф этилган халқаро-ҳуқуқий ҳужжатларга мувофиқ келтирилмоқда, шунингдек халқаро шартномаларни тузиш тартиби аниқ тартибга солинмоқда.\nҚонунда халқаро шартномалар бажарилиши устидан мониторинг олиб бориш механизмлари ҳам белгиланди. Эндиликда замонавий АКТдан фойдаланган ҳолда ягона электрон маълумотлар базасини яратиш, давлат органлари томонидан ҳар йили 31 декабрга қадар Ташқи ишлар вазирлигига халқаро шартномаларни бажариш тўғрисида ахборот юбориш, халқаро шартномалар ижроси ҳолати самарадорлигини баҳолаш, уларнинг тегишлича бажарилишини таъминлаш бўйича таклифлар тайёрлаш назарда тутиляпти.\nСўзга чиққанлар қайд этганларидек, Қонун давлат органлари ишлари самарадорлигини, уларнинг жавобгарлигини ва улар томонидан ишлаб чиқиладиган ҳужжатлар сифатини оширишга хизмат қилади.


Неварасини пулламоқчи бўлган буви\nСалима (исм-шарифлар ўзгартирилди) тўсатдан ўзгариб қолди. Қизининг соғлиғидан хавотирга тушган Карима опа дарҳол уни шифохонага олиб борди. Қизни тиббий кўрикдан ўтказган шифокорлар унинг ҳомиладор эканлигини айтишди. Бу хабардан саросимага тушган Карима опа аввалига ишонмади. Қизини сиқувга олгач, тўрт-беш ой аввал бир қурувчи йигит билан танишганини, турмуш қуришга аҳд-паймон қилишганини айтди.\nОна-бола қурилиш бригадасида ишлаётган Муроднинг ёнига борди. У Салима билан бир неча бор учрашганини, аммо яқинлик қилмаганини айтди. Хуллас, Мурод билан муросага келолмаган Карима опа қизининг ҳомиласини олдириб ташлаш йўлини излай бошлади. Аммо шифокорлар бунинг асло иложи йўқлигини, ҳомила олиб ташланса, қизининг саломатлигига салбий таъсир этишини ётиғи билан тушунтиришди. Шундан сўнг Карима опа қизининг қорнидаги зурриёдини фарзандга зор бўлган бирор кишига сотишга қарор қилди ва маҳалладоши Қурбонбикага кўнглини ёзди.\n(Ушбу мақоланинг давомини "Postda-На посту" газетасининг навбатдаги сонида ўқишингиз мумкин)


Латвияда сувга дунёдаги энг катта тримаранлар туширилди\n23:52 / 20.05.2016\nЛатвиянинг Latitude Yachts верфи сувга 53 метрли уч корпусли суперяхталарни туширди. Бу яхталар БААдаги мижозлар учун қурилган. Бу ҳақда Yacht Harbour маълум қилди.\nGalaxy ("Галактика") ва Galaxy of Happiness ("Қувонч галактикаси") деб номланган кемалар дунёдаги энг катта тримаранлар ҳисобланади. Улар сузиш синовларидан ўтгандан кейин буюртмачиларга топширилади. Иккала яхта ҳам бир лойиҳа бўйича яратилган, унинг дизайнини таниқли денгиз архитектори Жан-Жак Кост яратган. Кемаларнинг максимал тезлиги сотига 52 км ни ташкил қилади. Куч қурилмалари ҳар бири 1300 от кучига эга MTU двигателларидан иборат. Кема корпусларида фибергласс ва углетоладан фойдаланилган. Ҳар бир яхта 6 та каютада 6 йўловчини сиғдира олади ва 4 кишидан иборат жамоа томонидан бошқарилишга мўлжалланган.\nЯхталар нархи ва унинг буюртмачилари номи ошкор қилинмаган.\nLatitude Yachts – Ригада жойлашган кемасозлик верфи бўлиб, моторли яхталар ва кўнгилочар кемаларни қуришга ихтисослашган. Жумладан, верф Москванинг Radisson Royal меҳмонхонасига иккита люкс синфидаги музёрар кемаларни қуриб берган. Улар Москва дарёсида сайр-ресторанлар сифатида ишлатилади.\nТримаран – бир-бирига умумий палуба билан боғланган параллел жойлашган уч корпусдан иборат кема.


Мутахассис мия қаришини секинлаштирувчи самарали тавсиялар берди - Hidoyat.uz\nМутахассис мия қаришини секинлаштирувчи самарали тавсиялар берди\nАсосий саҳифа Жамият Саломатлик Мутахассис мия қаришини секинлаштирувчи самарали тавсиялар берди\nЧоп этилди Avgust 16, 2020 Мутахассис мия қаришини секинлаштирувчи самарали тавсиялар бердиda fikr bildirishni o'chirish\nШифокор ва телебошловчи Александр Мясников «Россия 1» телеканалида мия қаришини секинлаштиришнинг самарали усуллари ҳақида ўз тавсияларини бериб ўтди.\nУнинг сўзларига кўра, мия қаришини секинлаштириш учун ижтимоий фаол бўлиш, ҳаётга қизиқиш, қизиқувчан бўлиш, кўп ўқиш ва кўп ўйлаш керак экан.\nБундан ташқари, тўғри овқатланишга эътибор қаратиш жуда муҳим. Масалан, кўп тўйинмаган ёғли кислоталарга бой денгиз маҳсулотлари бу жараённинг олдини олиш учун жуда самаралидир.\nШунингдек, Мясниковнинг фикрича, мунтазам жисмоний фаоллик мия фаолиятига яхши таъсир кўрсатади ва мия фаолиятини яхшилайди.\n«Бундай муаммо ҳозир нафақат кекса авлод вакиллари, балки стресс остида яшайдиган, кам ҳаракат қиладиган ва соғлом турмуш тарзига риоя қилмайдиган ёшлар орасида ҳам кузатилмоқда», дейди мутахассис.


Шоҳруҳия қалъаси - Hidoyat.uz\nАсосий саҳифа Мақолалар Шоҳруҳия қалъаси\n…Тарих қатини титкиласангиз, Мирзо Улуғбек 1449 йилнинг рутубатли кузида Самарқанд яқинидаги Дамашқ қишлоғи ёнида ўғли Абдулатифдан мағлуб бўлганини билиб оласиз. Оқпадар, нобакор ўғил узоқ йили ҳажга бориб келган Муҳаммад Хисравга собиқ ҳукмдорни Маккага кузатиб бориш лозимлигини буюради. Тез орада йўл тадориги кўрилади. Бир қишлоққа етганида ортидан чопарлар етиб олади. Чопарларнинг отлари тинимсиз чопганидан зўриқиб, оқ кўпикка ботганди. Улар ҳукмдорга Сирдарё соҳилидаги Шоҳруҳия қалъасига бориб, янги амр-фармонни кутиб туриши кераклигини уқтиради. Айтилган қишлоқда ҳозир бўлишади. Ўтовга кириб жойлашишади. Олов ёқиб, шўрва осишади. Мирзо Улуғбек ўчоқ ёнида, совуқ қотган қўлларини ўт тафтига тутиб ўтирарди. Шу маҳал чарсиллаб ёнаётган жулғундан чўғ отилиб, Улуғбекнинг этагига тушади. У эпчиллик билан олтойи пўстини этагига тушган чўғни силкитиб ташлайди-да: «Мени куйдирмаган бир сен қолувдинг. Энди умрим шами сўнаётганини сен ҳам билдинг, бемалол ўчингни олиб қол», деди. Ички безовталик ҳамда сезги унга хавф яқинлашаётганидан огоҳ этганди. Бу ўлим хавфи эди. Бундан чиқди, донишманд Шоҳруҳия қалъаси юлдузлар илмининг беқиёс билимдони Улуғбек Мирзонинг сўнгги кунларига гувоҳ бўлган экан-да…\nҚўли гул, заҳматкаш ота-боболаримиз томонидан бунёд этилган, қадимги асрларнинг ноёб ва ажойиб ёдгорлиги бўлган Шоҳруҳия қалъасини ҳар томонлама чуқур ва синчковлик билан ўрганиш, археологик қазиш ва назарий тадқиқот ишларини жадаллаштириш лозим. Ана шунда унинг қадимги шон-шуҳратини, беназир шавкатини ёш авлодлар теран англаган бўлармиди…\nМанба: «Оила даврасида» газетаси сайти\nОртда қолгани чин бўлсин


"Ҳужумлар ортида Ҳаққоний гуруҳи турибди"\nАфғонистон ҳукумати вакилининг қўлга олинган жанггарилардан бири сўроққа тутилгандан кейин берган баёнотга қараганда, пойтахт Кобул ва мамлакатнинг бошқа уч шаҳрида ҳукуматга қарашли объектларга қилинган ҳужумлар ортида Жалолиддин Ҳаққонийнинг “Ал-Қайда”га алоқадор террорчилар тармоғи жанггарилари турибди.\nКобулдан олинган хабарларга қараганда, кеча содир этилган ҳужумлар ва портлатишлардан сўнг бошланган қуролли тўқнашувлар якунига етган.\nПортлашлар Кобулнинг хавфсизлик чоралари кучайтирилган қисмида, яъни президент саройи, АҚШ, Германия, Британия элчихоналари, АҚШ харбий базаси, шунингдек, БМТ ва НАТО идоралари жойлашган худудга яқин жойда амалга оширилган.\nБу толибларнинг сўнгги олти ой ичидаги энг йирик ҳужумларидан бири, деб айтилмоқда.\nАфғонистон ички ишлар вазири Бисмуллоҳ Муҳаммадийнинг душанба кунги баёнотига кўра, 36 жанггари ўлдирилган. Ҳукуматга қарашли хавфсизлик кучларидан 8 киши ўлган, 40 нафари яраланган. Шунингдек, тинч аҳолидан 3 киши ҳалок бўлган, 25 киши яраланган.\nАҚШ ва Европа Иттифоқи жанггарилар ҳужумларини кескин қоралади.


Нашр килинди: 27 Январ 2020\nТарихга назар ташланса ҳамма даврда ҳам давлатнинг ривожланиши ва тараққий топиши, жамиятнинг фаровон ва осойишта ҳаёт кечиришига боғлиқлиги аён бўлади.\nИслом – илму маърифатга етакловчи муқаддас дин. Аллоҳ таоло Пайғамбаримиз Муҳаммад соллаллоҳу алайҳи васалламга нозил қилган илк оятларида бундай амр қилади:\nСиз-у бизни яратган оламларнинг роббиси бўлган Аллоҳ таоло ҳамма нарсани билади. Уяси ичида ғимирлаётган чумолидан тортиб, ўз фалакида ҳаракат қилаётган сайёраларгача билади.\nИнсон эга бўлган нарсалар ичида энг бебаҳоси – дини ва Ватанидир. Бирор инсон йўқки, Ватанини улуғламаса.\nМустақиллик йилларида республикамизда маданий мерос, ўтмиш алломалар ижодини ўрганиш, миллий қадриятларни тиклашга катта эътибор берилмоқда.\nБугунги кунда кўзга кўринмайдиган инсон учун нихоятда хатарли бўлган маънавий тахдидлардан яна бири бепарволик ва лоқайдликдир.\nҲар бир юртда тинчлик ва осойишталик ҳукм сурар экан экан, ўша юртда тарққиёт бўлади.\nНашр килинди: 25 Январ 2020\nХанафийлик мазхаби асосчиси Имоми Аъзам номи ила машҳур бўлган бу зот ҳақида кўплаб мақолалар ва китоблар ёзилган.\nИслом дини шариатининг биринчи сифати ва буюк мақсади тинчлик-омонлик, инсонпарварлик ва бағрикенглик бўлиб, уни билиш орқали барча асослар тўла бўлади.\nЭкстремистик оқимлардан сақланайлик\nБугун биз масофалар қискараётган муносабатлар яқинлашаётган, маданиятлар муштараклашаётган, замон тили билан айтганда хамма нарса «Глабаллашаётган» бир даврда яшаб турибмиз.


Каттақўрғон тумани ҳокими ўзгарди » Ўзбекистон янгиликлари – Zamin.uz\nКаттақўрғон тумани ҳокими ўзгарди\n05 апрель 2017, 10:43\nСапарали Азимов ўз аризасига мувофиқ Каттақўрғон тумани ҳокими вазифасидан озод этилди. Вилоят ҳокими тавсиясига кўра, Аззамов Худойберди Сурхонович Каттақўрғон тумани ҳокими этиб тасдиқланди.\nАззамов Худойберди Ўзбекистон Экологик ҳаракати Тошкент вилояти ҳудудий бўлинмаси раҳбари лавозимида ишлаб келаётган эди. Бу ҳақда UZ24 хабар берди.\nМаълум бўлишича, бугунги кунда туманда рўйхатга олинган 764 та кичик бизнес субъектининг 83 таси фаолият кўрсатмаяпти. Ишлаб турибди, деб айтилаётган 681 та субъектнинг ҳам 132 таси ҳақиқатда фаолият кўрсатмаётганлиги аниқланди. Бунинг оқибатида айни пайтда туманнинг вилоят саноатидаги улуши атиги 3 фоизни ташкил этмоқда.\nТуман пахта, мева-сабзавот, узум етиштириш бўйича вилоятда етакчи ўринда туради, лекин бу маҳсулотларни қайта ишлаш, экспортбоп товарлар ишлаб чиқариш бўйича бирорта корхона мавжуд эмас.\nТуманда бор-йўғи 2 та хорижий сармоя иштирокидаги корхона мавжуд ва бу вилоят кўрсаткичининг 1 фоизини ҳам ташкил қилмайди.\nШунингдек, туманда коммунал соҳада ҳам кўплаб муаммолар тўпланиб, дебитор қарздорлик йил сайин ошиб бормоқда. Жумладан, йилнинг дастлабки уч ойида қарздорлик электр энергиясидан 709 миллион сўмга, табиий газдан 800 миллион сўмга ошган. Тумандаги кўпқаватли уй-жойларни таъмирлаш учун банклардан кредит олиш бўйича ҳам ҳеч қандай чоралар кўрилмаган.\nИжтимоий соҳада йўл қўйилган камчилик ва нуқсонлар натижасида таълим муассасаларида давомат кескин тушиб кетган. Хорижга чиқиб кетган 63 нафар коллеж ўқувчиларини қайтариш чоралари кўрилмаган. 200 дан ортиқ мунтазам дарсларга келмайдиган ўқувчилар ота-оналарининг атиги 18 нафарига жавобгарлик чоралари қўлланган, холос. Тиббиёт тизимида ҳам ечимини кутаётган жуда кўп муаммолар мавжуд.\nЯнгиликлар » Ўзбекистон » Каттақўрғон тумани ҳокими ўзгарди\n10:37 Учтепа тумани ҳокими уч ярим ойда ишдан олинди\n10:26 Қашқадарё вилоятининг икки тумани ҳокимлари ўз лавозимидан озод этилди\n20:31 Наманган тумани ҳокими ўзгартирилди\n18:25 Вазир ўринбосари Паст Дарғом туманига ҳоким этиб тайинланди\n22:11 Бухоро вилояти ҳокими ўзгарди\n21:07 Оқдарё туман ҳокими ўз аризасига биноан вазифасидан озод этилди


Француз учқичи океан устида ғойиб бўлди\n02 декабр 2020, Тошкент вақти: 20:39\nAir France ширкатига қарашли Аэробус 330 русумли учқич чақмоқ уруши оқибатида ҳалокатга учрагани тахмин қилинмоқда.\nАэробус 330 русумли учқич душанба куни Рио Де Жанейродан Парижга йўл олгач, радарлардан йўқолди.\nАтлантика океани устида йўқолган самолётнинг 228 йўловчисидан 216 нафари 32 мамлакат фуқаролари бўлгани айтилмоқда.\nAir France ширкати бош директори Пьер-Анри Горжон тахминича, самолёт бўрон ичига тушиб қолгач, бортда техник муаммолар рўй берган бўлиши мумкин.\n- Париж вақти билан соат 3:30 да учқич Бразилия ҳаво ҳаракатини назорат қилиш хизмати билан охирги марта алоқага чиққан. Кўп ўтмай, Париж вақти билан тахминан 4:00 да аппарат кучли ҳаво гирдоби ва бўрон ичига тушиб қолган. Ўн беш дақиқадан сўнг - Париж вақти билан соат 4:15 ларда самолётнинг баъзи компонентларидаги носозликка оид автоматик тарзда жўнатиладиган хабарлар келди, деди Air France бошлиғи.


Андижон ҳокими халқни қишда газ бўлмаслигидан огоҳлантирди\n21 аср ўзбегининг қишга ҳозирлиги.\nМахсус йиғинда вилоят ҳокими¸ аҳоли қишдан чиқиш учун кўмир-тезак ғамини вақтида йиғиши лозимлигини уқтирган.\nҲоким халқни огоҳлантирди\nАндижонликлар бу йил табиий газдан умид қилмаса ҳам бўлади. Бу ҳақда 4 августда ўтказилган селектор йиғилишида вилоят ҳокимининг ўзи маҳаллий ҳокимлар ва қишлоқ, маҳалла фуқаролар йиғини раисларини огоҳлантирган. Вилоят ҳокими аҳолига қишда совқотиб қолмаслик учун кўмир, ўтин ғарам қилишни маслаҳат берган.\nАндижон шаҳрининг Боғишамол маҳалласида истиқомат қилувчи тадбиркор Аҳмаджон аканинг айтишича, маҳалла оқсоқоллари бу ҳақда аҳолини огоҳлантираяпти:\n- Газ бўлмас экан. Одамларга “кўмир олинглар” дебди. Ҳокимиятдан айтишибди, дейди Аҳмаджон ака.\nАндижон вилоятидаги маҳаллалардан бири раисаси ҳам вилоят ҳокими томонидан шундай фармойиш бўлганини тасдиқлади. Хавфсизлигидан чўчиб исмини ошкор этмаган суҳбатдошга кўра, айни пайтда аҳоли орасида газнинг бўлмаслиги ва қиш мавсумига ҳар кимнинг ўз тайёргарлигини вақтида кўриши ҳақида тушунтириш ишлари олиб борилаяпти:\n- Ўзингнинг нимангни ўзинг ғамла дейилган. Тушунтириб борилаяптида газ бўлмаслиги, бошқаси.\nОзодлик: Одамларга айтаяпсизларми, тушунтираяпсизларми?\n- Ҳар битта борган жойимизга тушунтириб ўтиб кетаяпмиз.\nОзодлик: Одамлар оладиган кўмир борми?\n- Кўпчилик баллонли газдан ҳам фойдаланаяпти. 30 фоиз аҳолида газ баллонлари бор.\nОзодлик: Нимага энди газ таъминоти қишда қийин бўлиб қолаяпти?\n- Қарздорлик ҳам борда. Аҳолининг қарздорлигини ҳам ҳисобга олиш керакда. Аҳоли вақтида тўламаганку. Шунинг эвазига қисқартирилганда. Бу ҳақдаги кўрсатма 4 август куни бўлган. Селектор бўлганда.\nОзодлик: Вилоят ҳокими шунақа топшириқ берганми?\n- Ҳа, топшириқ берган. Қарздорликни тўлдиришга ва қишга тайëргарлик. Ҳар битта фуқарога тушунтириш ишларини олиб бораяпмиз,- дейди андижонлик маҳалла фуқаролар йиғини раисаси.\n"Кўмирга қурбим етмайди, тезак ёқамиз"\nАндижон вилоятининг Олтинкўл туманида истиқомат қилувчи пенсионер Садирохун Сўфиев учун бундай огоҳлантирув янгилик эмас. Отахонга кўра, ҳар йили маҳалла оқсоқоллари аҳолини газдан умид қилмасдан “қиш тайёргарлигини ёзда кўриб қўйиш” ҳақида огоҳлантириб келади:\n- Бу тадбир доимо бўлиб келади. Раҳбарлар ўзларини масъулиятдан олиб қочиб¸ “Сизларни огоҳлантирганмиз. Кўмир ғамла, тезак ғамла, ўтин ғамла деганмиз. Газ бўлмайдида мана. Биз сизларга айтганмиз” деб шунақа хат ëзишиб қўяди маҳалла комитетларига, фуқароларга. Огоҳлантиришади. Бу тадбирни раҳбарлар ўзларини масъулиятдан олиб чиқиш учун қилишади¸ холос. Тўполон бўлса, “Биз сизларга айтганмиз. Кўмир йиғ, ўтин йиғ, тезак йиғ деганмиз” деб, доимо шунақа деб келишади. Бунга одамлар ҳам ишонмай қўйган. Бугун мен бир-иккита маҳалла комитети билан гаплашдим. Улар “Бу йилнинг ўзида хат келгани йўғу, лекин доим шунақа қилиб огоҳлантирадида булар” деб ўз муносабатларини билдиришди, дейди Садирохун Сўфиев.\nПенсионер суҳбатдошга кўра, маҳалла оқсоқоллари аҳолига кўмир сотиб олишни тавсия қилаëтган бир пайтда¸ аксарият қишлоқ аҳолисининг ўтин, кўмир сотиб олишга қурби етмайди:\n- Энди Худодан сўрашадида, қаердан йиғиштиради, қаердан ўтин топади? Кесаман деган билан ҳеч нарса йўқ. Кестирмайди фермерлар ҳам. Ернинг тагидан кўмир кавлаб олай деса, иложи йўқ. Пули борлар кўмир сотиб олиши мумкин. Пули йўқлар қаердан кўмир сотиб олади? Кўмирнинг тоннаси 250-300 минг бўлаяпти. Масалан¸ мен мустақилликнинг бу ëғига кўмир сотиб олганим йўқ. Чунки қувватим етмайди. Қўйларим бор. Уларнинг тагида қуриб қолган тезакни қирқиб, қуритиб, қиши билан ëқиб чиқаман. Бошқа иложи йўқ энди, дейди Садирохун Сўфиев.\n"Мустақилликда сўнди газимиз"\nАндижон вилоятининг Шаҳрихон туманидаги Холдевонбек маҳалласида яшовчи 80 ёшли Жамолиддин отанинг айтишича, уларнинг маҳалласидан табиий газнинг узилиб қолганига 19 йил бўлган. Ўзбекистон собиқ иттифоқнинг мустамлакаси бўлган¸ "Газни Уралга бериб¸ таппи ëққан ўзбегим" деган сатрлар халқ оғзида юрган даврда гуркираб ёнган “зангори олов” мустақиллик йилларига келиб бутунлай сўниб қолди¸ дейди бу кекса суҳбатдош:\n- Газлар ëнган. 5-6 йил яхши ëнган. 1988 йилда ëнган бўлса, 1992-1993 йилларгача ëнган. Аҳоли тўлови кейин секин-секин газнинг бошлиғи, электрнинг бошлиқларининг чўнтагига тушиб кетаяпти. Уни биров назорат қилмайди-да. Газдан энди умидни узса бўлаверади, доллар бўлиб чўнтакка тушгандан кейин. Қолаверса Ўзбекистон бошқа давлатлар билан, Корея билан ҳам договор қилаяптию. Ўзбек халқи газдан умид қилмаса ҳам бўлаверади. 19 йил бўлди ўчганига, яна 19 йилдан кейин ëниши мумкин. Бунақа кетишда бўлса, бизнинг авлодлар ҳам газ ëқа олмаса керак. Электр масаласи ҳам эртадан кейин тушиб кетади. Газдан умидни узса бўлаверади, дейди шаҳрихонлик Жамолиддин ота.\nРасмийлар қиш пайтида Ўзбекистон вилоятларида газ бўлмаслиги¸ боринин гҳам чўғи жуда пасайишини аҳолининг катта миқдордаги қарздорлиги билан изоҳлашмоқда.\nҲолвани ҳоким ейди, калтакни етим\nОзодлик манбаларининг билдиришича¸ август ойида вилоят ҳокимининг қарори билан Андижонда газ ва электрдан қарздорларнинг мол-мулки мусодара қилиш бошланган. Қарздорлардан ҳақни ундириш мақсадида ташкил қилинган ўн кишилик “хатлов гуруҳлари” уйма-уй юриб, қарздор хонадонларни газ тармоғидан узиб қўймоқда.\nАндижонликлар эса, ўзларидан мажбурлаб ундирилаётган пулга яраша газ ишлатмаганликларидан шикоят қиладилар. Уларнинг айтишларича, газнинг босими паст бўлганлиги боис, ҳисоблагич газни ўтказмайди ва одамлар ҳисоблагичларни ўзлари олиб ташлашга мажбур бўлган.\nАндижонлик кузатувчи Жаҳонгир Қосимов расмий идоралар Андижондаги истеъмолчилар табиий газ учун 182 миллиард сўм қарздор эканини даъво қилиши¸ бироқ бундай қарзнинг қаердан пайдо бўлгани қоронғу эканини айтади:\n- Истеъмол қилинмаган электр энергия ҳам, газ ҳам аҳоли ҳисобига ҳисобланаверган. Ўғирликча ëқилаëтган газ ëки етиб келмаган газ учун ҳам аҳоли жон бошига нисбатан ҳисобланаяпти. Газ ҳисоблагич орқали эмасда. Қишки мавсумда газ нархи бир киши учун 16 минг сўм экан. Ҳатто бунинг устига сигир, товуқлар ҳам қўшилар экан. Сигир, товуқлар учун 2000 сўмдан. Шунинг учун қарздорлик ошиб кетаяпти ëқилмаган, истеъмол қилинмаган газ ҳисобига жон бошига сочиб қўйгани учун. Газ бўладими, бўлмайдими, ëнадими, ëнмайдими фарқи йўқ, дейди Жаҳонгир Қосимов.\nАндижонликларнинг айтишларича, вилоятдаги қарздорлик аҳоли фойдаланган газдан эмас, балки ўғирланган газ ҳисобига пайдо бўлган.\nИсмини ошкор этмаган, газ соҳасида ишлайдиган мутахассислардан бирининг микрофонсиз суҳбатда айтишича, вилоятдаги ғишт заводлари, оҳак пишириш цехлари, иссиқхона ва бошқа ташкилот раҳбарлари газ таъминоти раҳбарлари билан келишган ҳолда ярим нархида газ сотиб оладилар ва бу “йўқолиб қолган” газлар суммаси ҳисоблагичсиз газдан фодаланаётган аҳоли зиммасига юкланади.\nЎзбекистон Марказий Осиёдаги газ ишлаб чиқарувчи ва уни экспорт қилувчи қудратли давлатлардан бири ҳисобланади.\nЎзбекистон ҳукумати Россиянинг Газпром¸ қолаверса Хитой ва Жанубий Корея ширкатлари билан ўзбек газини экспорт қилиш юзасидан кўплаб миллиард долларлик шартнома имзолаган.


03 декабр 2021, Тошкент вақти: 03:50\nЖорий йилнинг 30 июнь куни Ўзбекистонга Хитойдан яна 1 миллион доза ZF-UZ-VAC2001 вакцинаси олиб келинган. Бу ҳақда Соғлиқни сақлаш вазирлиги матбуот хизмати маълумот тарқатди.\nССВ қайдича, ZF-UZ-VAC2001 вакцинасидан Ўзбекистонга шу йил март ойида 1 миллион доза, апрель ойида 1 миллион доза, май ойида 1,5 миллион доза, июнь ойида эса 2 миллион доза келтирилганди. Бугунги – 7-партия билан мамлакатга олиб келинган мазкур вакцина миқдори 6,5 миллион дозага етган.\nАйни пайтда вазирлик Ўзбекистонга олиб келинган бошқа вакциналар (Спутник-V ҳамда AstraZeneca) билан биргаликда мамлакатдаги вакцина захираси 7,4 миллион дозага етганини, бундан 3,5 миллион дозаси эмлов жараёнида қўлланилганини билдирган.\nАввалроқ Санитария-эпидемиологик осойишталик ва жамоат саломатлиги хизмати бошлиғи ўринбосари Ботир Қурбонов август ойида Ўзбекистонга COVAX дастури доирасида Pfizer, Moderna ёки ЖССТ тасдиқлаган бошқа вакциналар ҳам келтирилиши мумкинлигини маълум қилганди.\nЎзбекистонда коронавирусга қарши эмлаш шу йил 1 апрелидан бошланган. Ҳисоб-китобларга кўра, ҳозиргача Ўзбекистон аҳолисининг 4 фоизи коронавирусга қарши тўлиқ эмланган.


Карзай толибларни тинчликка чорлади\n24 октябр 2021, Тошкент вақти: 02:35\nАфғонистон президенти Ҳамид Карзай Қундуз вилоятидаги толибларни зўравонликлардан воз кечишга чақирди.\nХабарларга кўра, Ҳамид Карзай мамлакатдаги АҚШ ва НАТО қўшинлари қўмондони генерал Стенли МакКристал ҳамроҳлигида Қундуз вилоятига сафар қилиб, юздан ортиқ маҳаллий етакчилар ва қабила оқсоқоллари билан музокаралар олиб борган.\nҚундуз вилояти ҳокими Муҳаммад Умар, ўз навбатида НАТО ва ҳукумат кучлари жангариларга қарши кенг кўламли ҳарбий амалиётлар ўтказишни бошлагандан буён вилоятда хавфсизлик вазияти тобора ёмонлашиб бораётганини алоҳида таъкидлади.\nКеласи ойлар давомида Қундуз вилоятига АҚШнинг бир неча минг аскарини сафарбар қилиш режаланган. Ҳозир вилоятда Германиянинг 4500 минг аскари хизмат қилмоқда.


ИнтерФУТБОЛ :: Немис нафаси ёхуд «Реал»нинг янги бош мураббийи ким бўлади\nНемис нафаси ёхуд «Реал»нинг янги бош мураббийи ким бўлади\nИспания пойтахтининг бош аренаси - «Сантьяго Бернабеу»да жорий мавсум шодон ҳайқириқлар, чин юлдузлар шарафига янграйдиган қўшиқлардан кўра, ҳуштакбозлик ва эътирозга тўла нолалар кўпроқ эшитилмоқда.\nБунинг ажабланадиган томони йўқ: Зайниддин Зидан томонидан шакллантирган, аниқроғи, «тузатилган» «Реал»га кўз тегди.\nҲа, «Қироллик клуби» ЧЛ гуруҳ босқичида ўз кучини кўрсатди, аммо миллий чемпионатда жуда кўп очко йўқотиб, асосий рақиб «Барселона»ни анча олдинга ўтказиб юборди.\nУмуман, «Мадрид»»нинг ишлари жойида эмаслигини турнир жадвалига қараб, яққол сезиш мумкин. Умумий вазиятга холис баҳо берган Тони Крооснинг гаплари кўп нарсадан далолат: немис ярим ҳимоячиси «Реал» учун жорий мавсум кучли тўртликдан жой олиш юксак натижа бўлишини таъкидлади.\nЁдингиздами, «Реал» азалий рақиб - «Барселона»дан ўз уйида шармандали тарзда мағлубиятга учрагач (0:4), бош мураббий Рафаэль Бенитесга чиқиш эшиклари кўрсатилганди. Ваҳоланки, жамоа ўшанда асосий «душмани»дан 5 очко ортда қолаётганди, холос.\nМана, Зидан ҳам «Эль-класико»да йирик ҳисоб (0:3)ли мағлубиятни тан олди. Боз устига, икки жамоа очколари ўртасидаги фарқ мисли кўрилмаган даражада катталашди.\nКлуб президенти Флорентино Перес бундай муваффақиятсизликка узоқ тоқат қилолмаслигини инобатга олиб айтсак, франциялик мураббийнинг курсиси қимирлай бошлагани тайин.\nЭҳтимолки, Перес жаноблари муносиб номзод топиш жараёнига старт бергандир. Хуллас, қўйидаги мақола «Реал Мадрид»ни бошқаришга номзод бўлишга муносиб мутахассислар ҳақида.\n2006 йили ўз мухлислари қаршисида ЖЧ бронза медалини қўлга киритган Германия терма жамоасини ўша мундиалдан сўнг қабул қилиб олган Йоахим Лёв «Реал» президенти рўйхатига тушган номзодлар орасида фаворитдир. «Қироллик клуби» соҳибининг фикрига қўшилмасликнинг иложи йўқ.\nЗеро, ўз уйида «бронза» билан кифояланган бундестим шундан буён муваффақиятли одимламоқда. Бошқача айтсак, немислар Лёв раҳбарлигида 11 йилки, барқарор тўп суришмоқда. Жамоа барча йирик турнирларда фаворитлар сафидан жой олмоқда ва натижаси ҳам чакки эмас: Евро-2008 - кумуш медаль, ЖЧ-2010, Евро-2012 ва Евро-2016 - бронза медали, ниҳоят, ЖЧ-2014 - олтин медаль.\nНемис мутахассисининг Германия футбол иттифоқи билан тузган амалдаги шартномаси 2020 йили ниҳоясига етади. Юргеннинг ўзи Россия мундиалидан кейин ўз салоҳиятини клуб футболида синаб кўришни режалаштираётганини бир неча марта рўй-рост таъкидлади.\nЭътиборлиси, Лёв бир сафар жумладан, шундай деганди: «Менга Испания Ла-лигаси, иштирокчи жамоаларнинг ўйин фалсафаси кўпроқ ёқади». Шундай экан, Йоахим балки Юпп Хайнкес ва Бренд Шустердан кейин «Реал» тарихидаги учинчи немис мураббийига айланар. Ҳар ҳолда, унинг бу борадаги имкониятлари чакки эмас.\nНомзоднинг плюс жиҳатлари: барқарорлик, профессионаллик, юксак нуфуз, ғолиблик руҳияти.\nНомзоднинг минус жиҳатлари: Германия футбол иттифоқи билан шартномаси. Келишувни муддатидан аввал бекор қилиш маълум қийинчиликлар туғдириши мумкин. Лекин Переснинг тамойилига кўра, маблағ ёрдамида бартараф этиш имкони бор масала муаммо саналмайди!\nМадрид футбол муҳитига немис нафасини фақат Йоахим Лёв эмас, Юрген Клопп ҳам бемалол олиб кириши мумкин.\n«Боруссия» Д. клубини Бундеслигада 2 марта шоҳсупага етаклаган ва шогирдлари билан ЧЛ финалига чиққан эҳтиросли мутахассис кейинчалик «Ливерпуль» бошқарувини қўлга олди ва мана, клубни АПЛ грандлари сафига қайтариш йўлида астойдил ишламоқда.\nУ маълум ижобий ўзгаришларни амалга оширишга улгурди ҳам. Ҳозирда «қизиллар» ижросидаги ўйин кенг жамоатчиликни бефарқ қолдирмаяпти.\nДиққатга сазовор томони, ЧЛнинг 2012|2013 йиллар мавсуми ярим финалида «Реал» олдига айнан Клоппнинг шижоатли дружинаси тўсиқ қўйганди. Юрген кейинчалик «қизиллар»ни ЕЛ ҳал қилувчи ўйинига олиб чиқди, уларни ЧЛга қайтарди.\nТўғри, тиниб-тинчимас мураббий ҳозирча халқаро сов-рин ютгани йўқ. У Мадридда бу бўшлиқни тўлдириш учун кенг имконияга эга бўлиши, шубҳасиз. Албатта, аввало, Пересга маъқул келиши керак.\nНомзоднинг плюс жиҳатлари: жонкуярлик, кучли эҳтирос, «газ»ни охиригача босиш, «портловчи» эффект. Клопп зерикарли ўйинга асло тоқат қилолмайди. Энг муҳими, жонли ўйин услуби завқ баробарида самара келтиришини ҳам таъминлайди.\nНомзоднинг минус жиҳатлари: Табиий характери. Айтишларича, Юрген жамоанинг ички ишларига тез-тез аралашиб турадиган президент билан ишлашни ёқтирмайди. Перес эса ҳаммасига «бош» суқишни хуш кўрадиганлар тоифасидан.\nИспаниянинг амалдаги чемпиони бош мураббийи ролига номзод германиялик мутахассислар хусусида гап очилганида, Томас Тухелни ҳам алоҳида тилга олиш керак. «Боруссия» Д. клуби собиқ устози Бундеслиганинг кумуш ва бронза медаллари, шунингдек Германия кубогини қўлга киритди.\n2017 йилнинг май ойида эса дортмундликлар билан хайрлашди ва ҳозирги кунгача ишсиз юрибди. «Бавария» Карло Анчелоттини истеъфога чиқаргач, Мюнхенда айнан Тухель иш бошлаши хусусида гап-сўзлар авжига чиқди.\nБироқ ҳаммаси оддий миш-мишлигича қолди. Немис матбуотида ёзилишича, гранд жамоа мутасаддилари мураббийнинг малакасига сира шубҳа қилишмаган. Аммо уларни Томаснинг инжиқ табиати ўйлантириб қўйган.\nДарвоқе, «Боруссия» Д. раҳбарияти ҳам ёш ва шижоатли мураббий билан шу масалада келишолмаганди.\nНомзоднинг плюс жиҳатлари: навқирон, ҳужумкор услуб, ёшлар билан самарали ишлаш услуби.\nНомзоднинг минус жиҳатлари: «вайсақи», ҳаттоки, раҳбарият фаолиятига ҳам аралашишдан тап тортмайдиган мураббий. Шуларни ҳисобга олсак, Тухелнинг Пе-ресга маъқул келишига ишониш қийин.\nЎз юртида мақтовга арзийдиган даражада фаолият юритган италиялик мутахассиснинг Лондондаги айни ҳолатига ҳавас қилиб бўлмайди асло.\nҲа, Антонио Конте АПЛнинг амалдаги чемпион мураббийи мақомида. Аммо унинг жамоаси жорий мавсум барқарорликдан жуда узоқ, шунингдек, турнир жадвали пешқадами «Манчестер Сити»дан ҳам.\nОддий ифода этганда, «аристократлар» юксак унвонни ҳимоя қилиш имкониятини бой беришди, ҳисоб. Боз устига, ЧЛ қуръаси «кўклар»ни ҳозирги пайт фантастик футбол кўрсатаётган «Барселона»га рўбарў қилди.\nЛекин Антонио Конте юқори малакага эга ва энг мураккаб вазиятлардан ғайритабиий усуллар эвазига чиқиб кетиш қобилиятидан ҳали жудо бўлган эмас.\nУ шунинг баробарида ҳеч қачон қўл кўтармайдиган мураббийлар тоифасидан - сўнгги лаҳзаларгача муваффақиятга интилади. Айни шу фазилати Перес эътиборини тортишда муҳим аҳамият касб этиши тайин.\nНомзоднинг плюс жиҳатлари: кучли иштиёқ, ғалабага элтадиган йўлни топа олиш қобилияти, юлдузли таркибни ишонч билан бошқариш маҳорати.\nНомзоднинг минус жиҳатлари: ўжар табиат, мутлақ ҳукмронликни хуш кўриши. Табиийки, бундай хислатлар жаноб Пересга сира маъқул эмас.\nОхирги хабарлар оқимига қарасак, «Тоттенхэм» устози «Реал»ни бошқариш учун бош номзодлар қаторида турибди. Уни ҳеч иккиланмай Йоахим Лёв билан тенг даражада кўриш мумкин.\nУмуман, аргентиналик мутахассис «Сантьяго Бернабеу»нинг муносиб вакилига айланиш учун ўзига хос устун жиҳатларга эга. «Эспаньол» афсонаси эканлигининг ўзиёқ «Қироллик клуби» соҳибини алоҳида қизиқтириши табиий ҳол.\nҲар ҳолда, «Барселона»ни ашаддий рақиб сифатида қабул қилиш Почеттинонинг қон-қонига сингиб кетган. Унинг ўзи яқинда Каталония бош жамоасини асло бошқармаслигини алоҳида таъкидлади.\n45 ёшли мутахассис нисбатан камтарин «Тоттенхэм» билан АПЛда совриндорлар учлигига кириш йўлида самарали иш олиб бормоқда. Дейлик, клубда бир қатор юксак маҳорат соҳибларини кашф этди, малакали мураббий сифатида танилди.\nТахмин қилиш мумкинки, Перес унинг Мадридга кўчиб ўтишини таъминлашда ортиқча қийналмаса керак. Зеро, Лондонда чекланган имкониятлардан рисоладагидек самара чиқараётган мутахассис «Қироллик клуби»да ўзи истаганидек фаолият юритиши мумкин.\nНомзоднинг плюс жиҳатлари: испан тилида сўзлашиши, «Барселона»нинг ашаддий рақиб ўрнида кўриши, жамоада ажойиб ички муҳитни шакллантира олиш қобилияти.\nНомзоднинг минус жиҳатлари: машҳур юлдузлар билан ишлаш масаласида тажрибасининг камлиги, мураббийлик соҳасида ҳали совринларга эга бўлмагани.\nШу пайтгача ОАВда чоп этилган мақолалардан хулоса чиқарсак, Зайниддин Зидан мавсумни хотиржам якунлаши мумкин, агарда ЧЛда «ПСЖ» тўсиғини бартараф этиб, имкон қадар узоқроққа борса.\nЛекин инқироз жараёни давом этадиган бўлса, Флорентино Перес кескин ўзгаришга вақтлироқ қўл уриши ҳам ҳеч гап эмас.\nЧунки у мураббийларнинг аввалги хизматларига қараб, иш тутадиган президентлар тоифасига кирмайди.


Ҳиндистон дунёдаги энг енгил Kalamsat-V2 сунъий йўлдошини учирди - 25.01.2019, Sputnik Ўзбекистон\nСунъий йўлдош билан бирга, ракета PSLV-44 космосга Ҳиндистоннинг 740 килограммлик Microsat-R ҳарбий йўлдоши етказди. 25.01.2019, Sputnik Ўзбекистон\n© Sputnik / Максим Блинов / Фотобанкка ўтишСтарт космического корабля "Союз ТМА-19М" с космодрома Байконур\nСунъий йўлдош билан бирга, ракета PSLV-44 космосга Ҳиндистоннинг 740 килограммлик Microsat-R ҳарбий йўлдоши етказди.\nТОШКЕНТ, 25 янв – Sputnik. Ҳиндистон 2019 йилдаги биринчи - Kalamsat-V2 сунъий йўлдошини учирди. Ушбу йўлдош бир ҳафта ичида талабалар томонидан йиғилган ва ёғоч курсидан ҳам енгилроқ, деб хабар қилди РИА Новости, Ҳиндистоннинг NDTV телеканалига таяниб.\nХабарда ёзилишича, сунъий йўлдошнинг оғирлиги 1,26 килограммни ташкил қилади. У узунлиги тахминан 10 сантиметр бўлган қирраларга эга ўзига хос куб кўринишига эга. Йўлдош яратилишига тахминан 120 минг рупий (1,7 минг доллар) сарфланган. Сунъий йўлдош билан бирга, ракета PSLV-44 космосга Ҳиндистоннинг 740 килограммлик Microsat-R ҳарбий йўлдоши етказди. У Ердаги объектларнинг юқори аниқликдаги фотосъёмкаси учун мўлжалланган.\nKalamsat сунъий йўлдошнинг биринчи версияси 2017 йилда Тамилнад штадидаги талабалар ва ўқувчиларнинг биргаликдаги уринишлари натижасида яратилган. Унинг оғирлиги 64 граммни ташкил қилган, бироқ у Kalamsat-V2дан фарқли ўлароқ Ер орбитасига олиб чиқилмаган.\nҲиндистон бош вазири Нарендра Моди ҳиндистонлик талабалар ютуғини юқори баҳолади ва ҳамма иштирокчиларни муваффақиятли учириш билан қутлади. Ўзининг самимий дил изҳорларини Twitter саҳифасида ёзиб қолдирди.


Туркияда давлатга қарши тўнтариш масаласи кун тартибига чиқди | Qalampir.uz\nТуркияда давлатга қарши тўнтариш масаласи кун тартибига чиқди\nОлам\t06 Январь 19:04 16326\nТуркия сиёсатида катта тебранишлар кузатилмоқда. Мамлакатда ҳижоб масаласи ортидан давлат раҳбариятига қарши тўнтариш масаласи кун тартибига чиқди. Бу ҳақда журналист Жан Атакли сўз очган ва Президент Ражаб Тойиб Эрдўғаннинг лавозимдан кетиши давлат тўнтариши орқали бўлишини айтган.\n“Ражаб Тойиб Эрдўғаннинг кетиши учун халқда жуда катта ғазаб бўлиши керак. Катта табиий офат, кучли зилзила... Катта тошқин ёки даҳшатли ёнғин... Австралияда бўлган ёнғиндек жуда катта ёнғин, зилзила, жуда кўп қурбонлар бериладиган сел фалокати сингари... Аммо Туркияда ҳарбий муваффақиятсизликка дуч келиш энг даҳшатли нарса”, дейди журналист.\nАйни вақтда Жан Атаклининг ушбу сўзлари мамлакат сиёсий элитаси, хусусан ҳукмрон “Адолат ва тараққиёт” партияси аъзолари томонидан оғир қабул қилинмоқда.\nТуркия ўз тарихида бир неча бор давлатга қарши тўнтаришларни бошдан кечирган мамлакат. Энг аҳамиятлиси, тўнтаришлар халқ тарафидан эмас, балки доимий равишда ҳарбийлар томонидан уюштириб келинган. Халқаро сиёсий кузатувчиларнинг фикрича, Туркияда давлат раҳбари ва ҳарбий раҳбарлар ўртасида ўзаро муросасизлик мавжуд ва бу муросасизлик 2016 йилнинг 15 июль куни ўзининг навбатдаги оқибатларини кўрсатди.\nАммо 2016 йилда Эрдўған бошчилигидаги ҳокимиятга қарши давлат тўнтариши АҚШнинг Пенсилвания штатида яшаётган ва расмий Анқара томонидан халқаро қидирувга берилган Фатҳуллоҳ Гулен раҳбарлигидаги ФЕТО террорчилик ташкилоти назорати ва буйруғи билан амалга оширилди. Туркия тарихида содир этилган барча давлат тўнтаришлари доимий равишда бош кўтарган тўдалар фойдасига ҳал бўлган. Бироқ, 2016 йилдаги давлат тўнтаришига уриниш кутилган натижани бермади. Бу сафар Президент ва унинг ҳокимиятига хиёнат қилган ҳарбийлар қаршисига халқ чиқди. Натижада ҳарбийлар таслим бўлди. Албатта, тўнтаришга уриниш қурбонсиз кечмади, 251 киши вафот этди.\nТуркияда давлатга қарши тўнтариш масаласи кун тартибига чиқишига яна бир сабаб бор. Бу ҳам бўлса Туркия қуролли кучлари Бош штабининг 26-бошлиғи, 2008-2010 йилларда ушбу лавозимда ишлаган Меҳмет Илкер Башбуғнинг “Жумҳурият” газетасига берган интервьюси бўлди.\nУнда генерал Меҳмет Илкер Башбуғ Туркия тарихида 1960 йилнинг 27 май, 1971 йилнинг 12 март, 1980 йилнинг 12 сентябрь, 1997 йилнинг 28 февраль ва 2007 йилнинг 27 апрель куни ҳарбийлар томонидан содир этилган давлатга қарши тўнтаришларни хотирлайди. У ўз сўзида мамлакатни 1950-1960 йилларда бошқарган Бош вазир Али Аднан Эртекин Мендересга қарши уюштирилган давлат тўнтаришни мисол тариқасида келтирган.\n“Агар Мендерес 1960 йилнинг 25 май куни Эскишаҳарда қилган нутқида муддатидан аввал сайлов ўтказиш вақтини айтганда эди, 27 майдаги ҳарбий тўнтаришнинг олди олинган бўларди. Чунки муддатидан олдин сайловлар ўтказишга қарор қилган ҳукуматга қарши ҳарбий тўнтариш амалга оширилиши миллатнинг сиёсий иродасига зарба бўлиши аниқ”, деган Меҳмет Илкер Башбуғ.\nАйни вақтда генералнинг ушбу сўзлари Туркиянинг ҳукмрон партияси томонидан мамлакатда янги давлат тўнтаришига ҳозирлик кўриш ва бунга даъват сифатида қабул қилинмоқда.\n15 Июнь 21:44 36789\n16 Июнь 16:12 30866\n16 Июнь 01:05 25020\n16 Июнь 21:21 19013\n16 Июнь 22:32 18310


12.03.2013 МАЪНАВИЯТИ ЮКСАК ЁШЛАРНИ ТАРБИЯЛАШ\n«Истиқбол» ёшлар қаноти Қашқадарё вилоят бўлими ташаббуси билан ёшларнинг маънавий дунёқарашини бойитиш, ахборот хавфсизлигини таъминлашга бағишланган давра суҳбати ўтказилди.\nИШОНЧ ВА ШИЖОАТ\nАйни пайтда олий лиганинг «Металлург» (Бекобод) футбол клуби қошида аёллар жамоаси шакллантирилмоқда. Унга Шерали Бобоқулов бош мураббий этиб тайинланди.\n12.03.2013 ИККИНЧИ ТУР ЎЙИНЛАРИ\nФутбол бўйича Ўзбекистон XXII миллий чемпионати олий лига жамоалари иккинчи турдан жой олган айрим учрашувларда майдонга тушди.\n8 март — Халқаро хотин-қизлар куни арафасида шахмат бўйича Ўзбекистон терма жамоаси аъзоси, халқаро гроссмейстер Нафиса Мўминовага мамлакатимиз Президенти совғаси топширилди.\nОНА ВА БОЛА МАНФААТИ\nМамлакатимизда хотин-қизларга эътибор давлат сиёсати даражасига кўтарилгани боис бугун жамият ҳаётининг барча соҳаларида уларнинг фаол иштирокини кўриш мумкин.\nЗулфия номидаги Давлат мукофоти соҳибаси, НамДУ қошидаги 2-академик лицей ўқувчиси. «Мен ёшликман» китоби муаллифи.\n“Туркистон” саройида 7 март куни Халқаро хотин-қизлар байрами муносабати билан тантанали тадбир бўлиб ўтди\nОлдинга 1 ... 430 431 432 433 434 435 436 437 438 439 440 ... 444 Кейингисига Ҳаммаси


Хозирги вақтда: 26 май 2019, 18:46\nРўйҳатдан ўтган: 07 Июн 2018, 05:43\nПост muhammadismoil » 10 Июн 2018, 14:16\nАссалому алайкум! Аллоҳ илмингизни зиёда қилсин. Мени 2 ёшли ўғлим ва 8 ойлик қизим бор. Ўғлим жуда ҳам қобилиятли. Кичкина бўлса ҳам уй ишларида менга ёрдам беради. Ҳамма ишни ўзим қилсам дейди. Ҳали тўлиқ гапириб кета олмадию, лекин гапларини тушунтира олади. Одамлар орасида умуман гапирмайди. Синглисини жуда қийнайди. Фақат уради, жуда айёр. Баъзан бир ишни қилиб синглисига айбни юклайди. Ёлғон гапиришни бошлаяпти назаримда. Оиламизда ёлғон гапирилмайди. Қаерда хато қилаётганимни билолмаяпман. Ўғлим қизғанмаслиги учун олдида синглисини кўп эркаламайман. Яхши ҳам гапириб, қаттиқ ҳам гапириб кўрдим, аммо синглисига нисбатан муносабатини ўзгартира олмаяпман. Баъзан қучоқлаб, эркалаб яхши кўради, аммо камдан-кам ҳолларда. Бувиникига юборсам, уйга келганидан сўнг синглисини соғиниб эркалайди. Кўп китоб ўқиб бераман, эшитади. Чиройли қилиб намоз ҳам ўқийди. Ухлашидан олдин эртак эшитади. Леголардан жуда ҳам ажойиб нарсалар ясайди. Ўзи шўх, аммо охирги пайтларда айёрлигини ҳам сезяпман, синглисига нисбатан. Нима қилсам бўлади маслаҳат беринг.\nВа алайкум ассалом! Ӯғлингиз ҳали жуда кичик, ақлан тушунмаса ҳам, аммо интуицияси, яъни сезиш қобилиятининг ривожланиши сабабидан, унга бӯлган муомала бошқачароқ, синглисига эса бошқачароқ эканлигини билиб, ӯзини шундай тутаяпти. Ҳақиқатдан ҳам кенжа болалар туғилгач, каттароқ фарзандлар ӯзларини ортиқчадек, кераксиздек ҳис қила бошлайдилар. Гарчанд, ота-оналарга болаларини ажратмайдигандек туюлса ҳам, болалар буни тескарисини намоён этадилар. Бундай ҳолатларда болаларни ёлғиз қолдирмаслик, каттароқ фарзандларга меҳр-мухаббатни керагидан ортиқроқ изҳор қилиб туриш, тез-тез қаттиқ қучоқлаб туриш керак. Катта болаларнинг ӯйинчоқларини, уларнинг рухсатисиз кичикроқ фарзандларига бермаслик, кичкинтой йиғласа, онанинг вақти кӯпроқ унга кетаётгани туфайли, кичкинани сабабчи қилиб кӯрсатмаслик керак. Чунки, онанинг вақти йӯқлиги, чарчаб қолиши ва қийналишининг сабабчиси айнан кичкинтой эканлигидан катта фарзандлар ноҳақлик дея ҳисоблаб, она учун "ӯч" олиш хоҳиши пайдо бӯлиши мумкин. Шунчаки, она кичкинаси билан банд экан, каттаси билан отаси ёки бошқа оила аъзолари шуғулланиб, онанинг вақти йӯқлигини билдирмаслик керак. Бӯш вақт бўлиши билан она катта фарзандига эътиборни кучайтириши лозим. Шуни тушуниб олиш керакки, қачондир арзанда, эркатой бӯлган болачанинг ӯрнини энди бошқаси эгаллаб, у ӯзини масъулиятли "катта йигит" дек ҳис қила олмайди ва буни ҳис қилишни хоҳламайди ҳам. У ҳамон эркатой болача ва қанчалар ақлли бӯлмасин, унга "сен энди каттасисан" каби сӯзлар ишлатилмаслиги керак. Шунингдек, тўнғич фарзандларни бекорчи вақти қолмаслиги учун, уларни банд қилиб турилиши, сиздаги вазиятни анча юмшатади. Валлоҳу аълам!


Самарқандда «ишни ёпиш» учун профилактика инспекторига пора бераётган маст ҳайдовчига жиноий иш қўзғатилди\nСамарқанд вилояти Ургут туманида маст ҳайдовчи «ишни ёпиб юбориш» эвазига профилактика инспекторига пора бераётганида ушланди. Бу ҳақда вилоят ИИБ ахборот хизмати хабар бермоқда.\nМаълум қилинишича, 2021 йил 9 апрел куни Ургут тумани бўйича ИИО ФМБ профилактика инспекторига, туманнинг Ишчан маҳалласида яшовчи шахснинг яшаш уйига куёви Э.Х. ўзига тегишли бўлган «Дамас» машинасини маст ҳолда бошқариб келиб, қайнотасининг тинчлигини бузаётганлиги тўғрисидаги хабар келиб тушган.\nХабарга асосан ҳодиса жойига борган профилактика инспектори Э.Х.нинг ҳолатини аниқлаш учун суд-тиббий экспертизасига олиб бориб, мастлик даражаси аниқланган. Шундан сўнг, Х.Э. ҳолатни расмийлаштирмаслик ва тўпланган ҳужжатларни ЙҲХБга юбормаслик эвазига профилактика инспекторига 300 АҚШ долларини пора тариқасида таклиф қилган.\nХодим фуқарога қилаётган хатти-ҳаракати қонунга хилофлиги, пора бериш жиноят эканлигини тушунтириб, яшаш уйига кетиши учун рухсат берган.\nҚайд этилишича, 10 апрел куни Э.Х. профилактика инспекторининг олдига такроран келиб, масалани ҳал қилиш эвазига 300 долларни яна пора тариқасида таклиф қилган.\nШу куни ИИВ ЎХБ Самарқанд вилояти бўйича бўлими ҳамда тегишли орган ходимлари иштирокида ўтказилган тезкор тадбирда, Э.Х. профилактика инспекторига 300 долларни пора тариқасида берган вақтида далилий ашёлар билан ушланган.\nТаъкидланишича, мазкур ҳолат юзасидан жиноят кодексининг 211-моддаси (Пора бериш) 1-қисми билан жиноят иши қўзғатилиб, тергов ҳаракатлари олиб борилмоқда.